text:
NKHANI YA PA CHIKOPI | KASI CHIUTA WAKUTI WULI PA NKHANI YA NKHONDO?
Umo Chiuta Wakawoneranga Nkhondo mu Nyengo ya Yesu
Ŵayuda mu nyengo ya Yesu ŵakasuzgikanga chomene nga mbasekuru ŵawo. Nawo ŵakwenera kuti ŵakalombanga zuŵa na zuŵa kuti Chiuta waŵathaske ku nkhaza za boma la Ŵaroma. Kufuma apo, ŵakapulika kuti kwiza Yesu. Kasi iyo wakaŵa Mesiya uyo wakayowoyeka kuti wizenge? Ŵanthu ŵanandi ‘ŵakagomezganga kuti munthu uyu ndiyo wawomborenge Israyeli’ ku Ŵaroma. (Luka 24:21) Kweni wakaŵathaska yayi. Mu 70 C.E., Ŵaroma ŵakiza na kubwangandura Yerusalemu na tempile lake.
Kasi chikachitika ntchivichi? Kasi Chiuta wakalekerachi kulwera Ŵayuda, nga umo wakachitira kumasinda? Panji kasi wakalekerachi kuzomerezga Ŵayuda kurwa nkhondo mwakuti ŵajithaske? Kasi Chiuta wakasintha umo wakuwonera nkhondo? Yayi. Kweni Ŵayuda ndiwo ŵakasintha chomene. Ŵakakana Yesu, Mwana wa Chiuta. (Milimo 2:36) Ntheura nga ni mtundu, ubwezi wawo na Chiuta ukamara.—Mateyu 23:37, 38.
Chiuta wakaleka kuvikilira Ŵayuda na Charu chawo cha Layizgano. Kweniso Ŵayuda ŵakaŵa ŵakuti Chiuta wangaŵazomerezga kurwa nkhondo yayi panji kuŵavikilira. Yesu wakayowoya kale kuti Chiuta wawuskapo vitumbiko pa mtundu wa Israyeli na kupeleka ku mtundu unyake. Mtundu uphya uwu mu Baibolo ukuchemeka ‘Israyeli wa Chiuta.’ (Ŵagalatiya 6:16; Mateyu 21:43) Mpingo wa Ŵakhristu ŵakuphazgika na mzimu ndiwo ni Israyeli wa Chiuta. Iwo ŵakaphalirika kuti: ‘Sono muli ŵanthu ŵa Chiuta.’—1 Petrosi 2:9, 10.
Pakuti Ŵakhristu aŵa ŵakaŵa ‘ŵanthu ŵa Chiuta,’ kasi Chiuta wakaŵalwera nkhondo mwakuti ŵathaskike ku nkhaza za Ŵaroma? Panji kasi wakaŵazomerezga kurwa nkhondo na awo ŵakaŵasuzganga? Yayi. Chifukwa wuli? Para mphakuti nkhondo yiŵeko, Chiuta pera ndiyo wakumanya nyengo yakulwera nkhondo iyo, nga umo nkhani iyo yajumpha yalongosolera. Chiuta wakaŵalwera yayi Ŵakhristu kweniso wakaŵazomerezga yayi kurwa nkhondo. Ichi chikulongora kuti yira yikaŵa nyengo yakuti Chiuta walwere nkhondo kufumiskapo uheni na nkhaza yayi.
Ntheura nga Mbaisrayeli ŵakale, Ŵakhristu ŵakeneranga kulindilira m’paka nyengo ya Chiuta yakuti wamazgire uheni na nkhaza yikwane. Kweni Chiuta wakaŵazomerezga yayi kurwa nkhondo na ŵalwani ŵawo. Yesu Khristu wakaŵaphalirapo kale fundo iyi apo wakasambizganga. Wakaŵatumapo yayi ŵasambiri ŵake kuti ŵarwenge nkhondo, kweni wakaŵaphalira kuti: “Lutilirani kutemwa ŵalwani ŵinu na kulombera awo ŵakumutambuzgani.” (Mateyu 5:44) Yesu wakayowoyerathu kuti ŵalwani ŵazamuwukira Yerusalemu ndipo wakaphalira ŵasambiri ŵake kuti ŵazakachimbire. Wakaŵaphalirapo yayi kuti ŵazakafore na kutimbana na ŵalwani. Ŵasambiri ŵakachimbira nadi.—Luka 21:20, 21.
Kweniso mpositole Paulosi wakalemba kuti: ‘Kuwezgera nduzga mwekha chara, pakuti kuli kulembeka kuti: “Yehova wakuti: ‘Nduzga ni zane, nizamuwezgera.’”’ (Ŵaroma 12:19) Apa Paulosi wakawerezgapo mazgu agho ghakalembeka kale pa Leviticus 19:18 na Duteronome 32:35. Nga umo tawonera mu nkhani iyo yajumpha, Chiuta wakawovwiranga ŵanthu ŵake pa nkhondo kuti wawezgere nduzga ŵalwani ŵawo. Ntheura mazgu gha Paulosi ghakulongora kuti Chiuta wandasinthe umo wakuwonera nkhondo. Mu nyengo ya Yesu, Chiuta wakawonanga nkhondo kuti ni nthowa yiwemi yakuwezgera nduzga pa ŵalwani ŵa ŵateŵeti ŵake na kumazga nkhaza na uheni. Kweni nga umo vikaŵira kale, Chiuta pera ndiyo wakumanya nyengo iyo nkhondo iyi yingaŵirako kweniso munthu uyo wangarwa.
Chiuta wakaŵazomerezga yayi Ŵakhristu kurwa nkhondo. Kweni lero ke? Kasi Chiuta wakuzomerezga ŵanthu ŵanyake kuti ŵarwenge nkhondo? Panji kasi iyi ni nyengo yakuti Chiuta wanjilirepo na kulwera ŵateŵeti ŵake? Kasi Chiuta wakuziwona wuli nkhondo mazuŵa ghano? Nkhani yakulondezgapo yikuzgora mafumbo agha.


c: text/html

text:
Kasi mungatemwa kuŵerenga nkhani iyi mu %%?
Baibolo la pa Intaneti
MALEMBA GHAKUPATULIKA MU MANG'ANAMULIRO GHA CHARU CHIPHYA
Kasi mungatemwa kuŵerenga nkhani iyi mu %%?
35 Yehova wakalutilira kuyowoya na Mozesi mu vidika vya Mowabu, mumphepete mwa Yorodani+ kuthyana na Yeriko, wakati:
2 “Phalira Ŵaisrayeli kuti pa chiharo icho ŵamupokera, ŵakaŵapeko Ŵalevi mizi yakukhalamo.+ Ŵakaŵapeso Ŵalevi malo ghakuliskako viŵeto agho ghazingilizga mizi+ yawo.
3 Mizi njakuti ŵakakhalengemo ŵekha, ndipo malo ghakuliskako viŵeto nga viŵeto vyawo, katundu wawo, na vinyama vyawo vyose.
4 Malo ghakuliskako viŵeto gha mizi iyo mwamupeleka ku Ŵalevi ghakaŵe ghakukwana mikono 1,000 kufuma pa linga kuya kuwaro, muzi wose zingilizge.
5 Mukapime kuwaro kwa muzi mikono 2,000 cha kumafumiro gha dazi, mikono 2,000 cha kumwera, mikono 2,000 cha kumanjiliro gha dazi, kweniso mikono 2,000 cha kumpoto, ndipo muzi ukaŵe pakatikati. Agha ghamuŵa malo ghakuliskako viŵeto gha mizi yawo.
6 “Mizi iyo mwamupeleka ku Ŵalevi ni iyi: mizi 6 yakuponerako,+ iyo munthu uyo wakoma munyake wamuchimbilirako,+ kweniso mizi yinyake 42.
7 Mizi yose iyo mwamupeleka ku Ŵalevi yamuŵa 48 pamoza na malo ghakuliskako viŵeto.+
8 Mizi iyo mwamuŵapa yamufuma pa chiharo cha Ŵaisrayeli.+ Awo mbanandi mukatoleko mizi yinandi, awo mbachoko mukatoleko mizi yichoko waka.+ Fuko lililose likapelekeko mizi yake ku Ŵalevi kuyana na chiharo icho lapokera.”
9 Yehova wakalutilira kuyowoya na Mozesi kuti:
10 “Yowoya na Ŵaisrayeli, uŵaphalire kuti: ‘Sono mwambukenge Yorodani kuya mu charu cha Kenani.+
11 Musore mizi iyo njapafupi kwa imwe kuti yiŵe mizi yakuponerako, kuti para munthu wakoma munyake mwangozi wachimbilirengeko.+
12 Mizi iyi yamuŵa yakuponerako para mwachimbira kwa munthu wakuwezgera nduzga,+ mwakuti munthu uyo wakoma munyake waleke kufwa pambere wanderuzgike panthazi pa wumba.+
13 Mizi 6 yakuponerako ntchito yake yamuŵa yeneyiyi.
14 Muŵe na mizi yitatu ku sirya lino la Yorodani,+ ndipo mizi yinyake yitatu yikaŵe mu charu cha Kenani+ kuŵa mizi yakuponerako.
15 Mizi 6 iyi yamuŵa yakuponerako Ŵaisrayeli, mulendo+ na wakupanjwa uyo wakukhala mukati mwawo. Waliyose uyo wakoma munthu mwangozi wakachimbilirengeko.+
16 “‘Usange munthu watimba munyake na chinthu chachisulo ndipo wafwa, ndikuti ngwakukoma ŵanthu. Munthu wakukoma ŵanthu wakomeke kwambura kutondeka.+
17 Usange wamutimba na libwe ilo lingakoma munthu ndipo wafwa, ndikuti ngwakukoma ŵanthu. Munthu wakukoma ŵanthu wakomeke kwambura kutondeka.
18 Usange wamutimba na chinthu chakhuni icho chingakoma munthu ndipo wafwa, ndikuti ngwakukoma ŵanthu. Munthu wakukoma ŵanthu wakomeke kwambura kutondeka.
19 “‘Mubali wa munthu uyo wakomeka ndiyo wakome uyo wakoma mubali wake. Wamukome para wakumana nayo.
20 Kweniso usange wamuponya pasi chifukwa cha kumutinkha ndipo wafwa, panji wamujoŵelera na kumuswa na chinthu,+
21 panji chifukwa cha kumutinkha wamutimba na woko, ndipo wafwa, uyo wamutimba wakomeke kwambura kutondeka. Ngwakukoma ŵanthu. Munthu wakuwezgera nduzga ndiyo wamukome para wakumana nayo.
22 “‘Kweni usange wamuwiska pasi panji wamuswa na chinthu mwangozi kwambura kumutinkha,+
23 panji usange wakamugodoboskera libwe, mbwenu wafwa, kweni wakamuwona yayi, wakamutinkhanga yayi nesi kukhumba kumupweteka,
24 wumba weruzge pakati pa uyo wakoma munthu na uyo wakuwezgera nduzga kuyana na malango agha.+
25 Apo ndipo wumba umuthaskenge uyo wakoma munthu mu woko la wakuwezgera nduzga na kumuwezgera ku muzi wakuponerako uko wakachimbilira. Wakakhale kwenekuko m’paka wafwe wasembe mukuru uyo wakaphakazgika na mafuta ghakupatulika.+
26 “‘Kweni usange uyo wakoma munthu wafuma mu mphaka ya muzi wakuponerako uko wakachimbilira,
27 ndipo wakuwezgera nduzga wamusanga kuwaro kwa mphaka ya muzi wakuponerako na kumukoma, wakuwezgera yura walije mulandu wa ndopa.
28 Pakuti wakwenera kukhala mu muzi wakuponerako m’paka wasembe mukuru wafwe. Para wasembe mukuru wafwa, uyo wakakoma munthu wangawelera ku charu chake.+
29 Vinthu ivi viŵenge dango kwa imwe lakweruzgira mu miwiro yinu yose, kulikose uko mukukhala.
30 “‘Yose uyo wakoma munthu wakomeke nga ngwakukoma ŵanthu+ pa mulomo wa ŵakaboni.+ Kweni para pali kaboni yumoza pera mungamukomanga chara.
31 Mungapokanga yayi chiwombolero cha umoyo wa wakukoma ŵanthu uyo wakwenelera kufwa, pakuti wakwenera kukomeka kwambura kutondeka.+
32 Ndipo mungapokanga yayi chiwombolero cha uyo wachimbilira ku muzi wakuponerako, na kumuzomerezga kuti wakakhaleso mu charu chake pambere wasembe mukuru wandafwe.
33 “‘Mungananganga yayi charu icho mukukhalamo, pakuti ndopa zikunanga charu,+ ndipo palije chakutozgera ndopa izo zathikira pa charu, padera pa ndopa za uyo wazithiska.+
34 Mungafipiskanga yayi charu icho mukukhalamo, icho ine nkhukhalamo. Pakuti ine Yehova nkhukhala mukati mwa Ŵaisrayeli.’”+
Tumizgani
Tumizgani
Maŵazgo 35
Malemba Ghakupatulika mu Mang’anamuliro gha Charu Chiphya
https://www.jw.org/finder?docid=1001061103&Book=4&Chapter=35&wtlocale=TB&srcid=share
Chitumbuka
mailto:?body=Ŵazgani Baibolo pa Intaneti%0a%0ahttps%3A%2F%2Fwww.jw.org%2Ffinder%3Fdocid%3D1001061103%26Book%3D4%26Chapter%3D35%26wtlocale%3DTB%26srcid=share&subject=Ŵazgani Baibolo pa Intaneti
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg

robotstxt: allowed

filter: keep


text:
‘Ŵanthu Awo Chiuta Wawo Ndi Yehova’
‘Mbamwaŵi ŵanthu awo Chiuta wawo ndi Yehova.’—SAL. 144:15.
1. Kasi ŵanthu ŵanyake ŵakugomezga kuti ŵateŵeti ŵa Chiuta ŵakusangika nkhu?
ŴANTHU ŵanandi mazuŵa ghano ŵakuzomerezga kuti visopa vinandi ni vyakovwira yayi. Ŵanyake ŵakughanaghana kuti Chiuta wangazomerezga yayi visopa ivi chifukwa vikusambizga unenesko yayi wakukhwaskana na iyo kweniso vikuchita vinthu viheni chomene. Kweni ŵakugomezga kuti mu visopa vyose muli ŵanthu ŵawemi awo Chiuta wakuwona kuti mbateŵeti ŵake. Kweni kasi uwu mbunenesko? Kasi Chiuta wakukhumba kuti ŵanthu awo ŵakumusopa ŵafumemo mu visopa vyautesi? Zgoro tingalisanga para tingasanda mdauko wa mu Malemba wa ŵateŵeti ŵa Yehova.
CHIUTA WAKACHITA PHANGANO NA ŴANTHU ŴAKE
2. Kasi mbanjani awo ŵakaŵa ŵanthu ŵa Yehova? Kasi ntchivichi icho chikapangiskanga kuti ŵaŵe ŵakupambana na ŵanthu ŵanyake? (Wonani chithuzithuzi chakwamba.)
2 Pafupifupi vyaka 4,000 ivyo vyajumpha, Yehova wakasankha gulu la ŵanthu kuti ŵaŵe ŵanthu ŵake pa charu chapasi. Abrahamu, uyo wakuchemeka ‘wiskewo wa wose awo ŵali na chipulikano,’ wakaŵa mutu wa mbumba iyo yikaŵa na ŵanthu ŵanandi. (Rom. 4:11; Gen. 14:14) Mathemba gha ku Kenani ghakamuchindikanga chomene ndipo ghakamuchemanga kuti “karonga wamazaza.” (Gen. 21:22; 23:6) Yehova wakachita phangano na Abrahamu ndiposo ŵana ŵake. (Gen. 17:1, 2, 19.) Chiuta wakati kwa Abrahamu: ‘Phangano lane, ilo musungenge, pakati pa Ine na imwe na mphapu yako pa nyuma zako ndi ili: mwanalume yose mukati mwinu wakotolekenge. . . . Tichiŵenge chimanyikwiro cha phangano pakati pa Ine na imwe.’ (Gen. 17:10, 11) Ntheura Abrahamu na ŵanalume wose ŵamunyumba yake ŵakakotoleka. (Gen. 17:24-27) Ukotoli ukaŵa chimanyikwiro chakuti mphapu ya Abrahamu yikaŵa paubwezi wapadera na Yehova.
3. Kasi vikenda wuli kuti ŵana ŵa Abrahamu ŵaŵe mzinda wa ŵanthu?
3 Muzukuru wa Abrahamu, Yakobe, panji kuti Israyeli, wakaŵa na ŵana ŵanalume 12. (Gen. 35:10, 22b-26) Pamanyuma, ŵana aŵa ndiwo ŵakapanga mafuko 12 gha Ŵaisrayeli. (Mil. 7:8) Yosefe, mwana wa Yakobe, wakatolekera ku Eguputo ndipo pamanyuma Faro wakamupa udindo ukuru. Pa nyengo ya njara Yosefe ndiyo wakalaŵiliranga vyakurya mu charu chose cha Eguputo. Chifukwa cha njara, Yakobe na ŵana ŵake ŵakasamira ku Eguputo. (Gen. 41:39-41; 42:6) Ŵana ŵa Yakobe ŵakandana chomene na kuŵa “mzinda wa ŵanthu.”—Gen. 48:4; ŵazgani Milimo 7:17.
YEHOVA WAKAWOMBORA ŴANTHU ŴAKE
4. Kasi pakwamba vinthu vikaŵa wuli pakati pa Ŵaeguputo na ŵana ŵa Yakobe?
4 Ŵana ŵa Yakobe ŵakakhala mu Eguputo, mu chigaŵa chakufupi na Mlonga wa Nile cha Gosheni kwa vyaka vyakujumpha 200. (Gen. 45:9, 10) Kwa vyaka pafupifupi 100 ŵakakhalanga mwamtende na Ŵaeguputo. Ŵaisrayeli ŵakakhalanga mu matawuni ghachokoghachoko ndipo ŵakaŵa na viŵeto. Faro wakazomerezga Ŵaisrayeli kuti ŵakhalenge mu charu ichi chifukwa chakuti wakamanyanga Yosefe na kumuchindika. (Gen. 47:1-6) Ŵanthu ŵa mu Eguputo ŵakatinkhanga ŵanthu awo ŵakaŵetanga mberere. (Gen. 46:31-34) Ndipouli, ŵakakhalanga nawo chifukwa chakuti ŵakawopanga Faro.
5, 6. (a) Kasi vinthu vikasintha wuli ku ŵanthu ŵa Chiuta mu Eguputo? (b) Kasi ntchivichi icho chikachitika kuti Mozesi waleke kukomeka? Kasi Yehova wakaŵachitira vichi ŵanthu ŵake?
5 Kweni vinthu vikasintha chomene ku ŵanthu ŵa Chiuta. ‘Kukawuka fumu yiphya mu ufumu wa Eguputo, iyo kuti yikamumanya Yosefe chara. Ndipo yikati ku ŵanthu ŵake, “Wonani, Ŵaisrayeli mbanandi ndipo mbankhongono kwakuluska ise.” Ntheura ŵakaŵateŵetiska Ŵaisrayeli milimo yakusuzga ndiposo yinonono, ndipo ŵakaŵinyiska umoyo wawo na milimo yinonono ya uzga, mu kukanda thope na mu njerwa, na mu milimo yose ya mu minda; milimo yawo yose iyo ŵakaŵateŵetiska yikaŵa ya suzgo.’—Ex. 1:8, 9, 13, 14.
6 Kweniso Faro wakalangura kuti ŵabonda ŵanalume wose Ŵachihebere ŵakomekenge para ŵababika waka. (Ex. 1:15, 16) Pa nyengo iyi ndipo Mozesi wakababikira. Apo wakaŵa na myezi yitatu, anyina ŵakamubisa mu matete mu Mlonga wa Nile. Mwana msungwana wa Faro wakamusanga na kumutora kuŵa mwana wake. Wakazomerezga kuti Mozesi wakalereke na anyina a Yokebedi. Vyaka vikati vyajumphapo, Mozesi wakaŵa muteŵeti wakugomezgeka wa Yehova. (Ex. 2:1-10; Heb. 11:23-25) Yehova “wakamanya” masuzgo gha ŵanthu ŵake ndipo wakatuma Mozesi kuti wakaŵawombore. (Ex. 2:24, 25; 3:9, 10) Ntheura ŵakaŵa ŵanthu awo ‘ŵakawomboleka’ na Yehova.—Ex. 15:13; ŵazgani Duteronome 15:15.
ŴANTHU ŴA CHIUTA ŴAKAZGOKA MTUNDU
7, 8. Kasi vikenda wuli kuti ŵanthu ŵa Yehova ŵaŵe mtundu wakupatulika?
7 Nangauli Yehova wakaŵa kuti wandapange Ŵaisrayeli kuŵa mtundu, kweni wakaŵasora kuti ŵaŵe ŵanthu ŵake. Lekani Mozesi na Aroni ŵakatumika kuti ŵakaphalire Faro kuti: ‘Ntheura wakuti Yehova, Chiuta wa Ŵaisrayeli, Zomerezga ŵanthu ŵane ŵalute, kuti ŵakandichitire chiphikiro mu mapopa.’—Ex. 5:1.
8 Kuti wawombore Ŵaisrayeli ku wuzga ku Eguputo, Yehova wakatuma vilengo 10 kweniso Faro na ŵankhondo ŵake ŵakakomeka pa Nyanja Yiswesi. (Ex. 15:1-4) Pakati pajumpha myezi yitatu, Yehova wakachita phangano na Ŵaisrayeli pa Lupiri lwa Sinayi, wakati: ‘Usange timupulikire mazgu ghane nadi na kusunga phangano lane, apo timuŵenge usambazi wane wapadera pachanya pa ŵanthu wose; . . . mtundu wakupatulika.’—Ex. 19:5, 6.
9, 10. (a) Kuyana na Duteronome 4:5-8, kasi Dango likawovwira wuli kuti Ŵaisrayeli ŵaŵe ŵakupambana na mitundu yinyake? (b) Kasi Ŵaisrayeli ŵakeneranga kuchita wuli kuti ŵaŵe ‘ŵanthu ŵatuŵa kwa Chiuta’?
9 Kwa vyaka vinandi ŵateŵeti ŵa Yehova ŵakalongozgekanga na mitu ya mbumba. Mitu ya mbumba iyi yikalongozganga, kweruzga, na kuchita mulimo wa usofi. Apo ŵakaŵa mu Eguputo pambere ŵandazgoke ŵazga, Ŵaisrayeli ŵakalondezganga ndondomeko iyi. (Gen. 8:20; 18:19; Job 1:4, 5) Kwizira mwa Mozesi, Yehova wakapa Ŵaisrayeli malango agho ghakaŵapambaniskanga na mitundu yinyake. (Ŵazgani Duteronome 4:5-8; Sal. 147:19, 20.) Dango likaŵa na ndondomeko yakuti paŵenge ŵasofi, kweniso kuti ‘ŵalara’ ŵakumanya tunthu ndiposo ŵavinjeru ŵaŵenge ŵeruzgi. (Dute. 25:7, 8) Dango likaŵa na ulongozgi pa nkhani ya kasopero na kakhaliro.
10 Pambere ŵandanjire mu Charu cha Layizgano, Yehova wakayowoyaso malango ghake ku Ŵaisrayeli. Mozesi wakati: ‘Yehova wapangana namwe chomene muhanya uno kuti muŵenge ŵanthu ŵake ŵapadera, nga ndi umo wakanenera kwa imwe, na kuti musungenge malango ghake ghose; na kumuwuskani kuŵa pachanya pa mitundu yose iyo wali kuyichita, mu ntchindi, na mu ulemu; na kuti muŵenge ŵanthu ŵatuŵa kwa Chiuta winu.’—Dute. 26:18, 19.
ŴALENDO ŴAKAZOMEREZGEKANGA KUSOPA NA ŴANTHU ŴA CHIUTA
11-13. (a) Kasi mbanjani awo ŵakamba kusopa na ŵanthu ŵakusoleka ŵa Chiuta? (b) Kasi Wamitundu wakeneranga kuchita vichi usange wakukhumba kusopa Yehova?
11 Nangauli Yehova wakaŵa kuti wasora mtundu wakupatulika pa charu chapasi, kweni wakakanizga yayi ŵanthu ŵa mitundu yinyake kuti ŵamusopenge pamoza na ŵanthu ŵake. Wakazomerezga “ŵanthu ŵanandi ŵakusazgikana” awo ŵakaŵa Ŵaisrayeli yayi, kusazgapo Ŵaeguputo kuti ŵalongozgane na ŵanthu ŵake wakati waŵawombora ku Eguputo. (Ex. 12:38) Chilengo cha nambara 7 chikati chachitika, ŵanthu ŵanyake “mukati mwa ŵateŵeti ŵa Faro” ŵakawopa mazgu gha Yehova. Tikukayika yayi kuti ŵakalongozgana na Ŵaisrayeli apo ŵakafumanga mu Eguputo.—Ex. 9:20.
12 Pambere ŵandambuke Yorodani na kupoka charu cha Kenani, Mozesi wakaŵaphalira kuti ‘ŵatemwenge mulendo’ uyo wali mukati mwawo. (Dute. 10:17-19) Ŵanthu ŵakusoleka ŵa Chiuta ŵakeneranga kupokelera mu vikaya vyawo ŵalendo awo ŵakakhumbanga kulondezga malango ghakupelekeka na Mozesi. (Lev. 24:22) Ŵalendo ŵanyake ŵakamba kusopa Yehova. Nawo ŵakaŵa na maghanoghano gha Rute, m’Moabu, uyo wakaphalira Naomi kuti: ‘Ŵanthu ŵanyinu nane mbanthu ŵanyane, ndipo Chiuta winu ndi Chiuta wane.’ (Ruth 1:16) Ŵalendo aŵa ŵakang’anamukira ku Chiyuda, ndipo ŵanalume ŵakakotolekanga. (Ex. 12:48, 49) Yehova wakaŵapokelera ndipo ŵakazgoka ŵanthu ŵake.—Maŵa. 15:14, 15.
13 Apo tempile la Solomoni likapelekekanga kwa Yehova, pakaŵa mwaŵi ku ŵateŵeti ŵa Chiuta awo ŵakaŵa Ŵaisrayeli yayi nga umo lurombo lwa Solomoni lukuyowoyera. Iyo wakati: ‘Mulendo, uyo kuti ngwa ŵanthu ŵinu Ŵaisrayeli chara, kweni wafumira ku charu cha kutali chifukwa cha zina linu likuru, na woko linu lankhongono na mkono winu wakunyoloskeka; usange wiza na kulomba kulazga ku nyumba yino, penepapo mupulike imwe kuchanya mu malo ghinu ghakukhalamo, mumuchitire mulendo uyo kwakuyana na vyose ivyo wakuchemera kwa imwe, mwakuti ŵanthu wose ŵa mu charu ŵamanye zina linu, ŵamopeni imwe, umo ŵakuchitira ŵanthu ŵinu Israyeli, mwakuti ŵamanye kuti nyumba iyi ndayizenga yikuchemeka na zina linu.’ (2 Mid. 6:32, 33) Ndimoso vikaŵira mu nyengo ya Yesu. Wamitundu waliyose uyo wakakhumbanga kusopa Yehova, wakeneranga kukolerana na ŵanthu ŵake.—Yoh. 12:20; Mil. 8:27.
MTUNDU UWO UKAŴA ŴAKABONI
14-16. (a) Kasi Ŵaisrayeli ŵakeneranga kuchita vichi kuti ŵaŵe ŵakaboni ŵa Yehova? (b) Kasi ŵanthu ŵa Yehova mazuŵa ghano ŵakwenera kuchita vichi?
14 Ŵaisrayeli ŵakasopanga Chiuta wawo, Yehova, apo mitundu yinyake yikasopanga ŵachiuta ŵawo. Ntheura pakaŵa fumbo lakuzirwa lakuti: Kasi Chiuta waunenesko ni nju? Mu nyengo ya ntchimi Yesaya, Yehova wakati fumbo ili likwenera kuzgoreka nga umo mulandu wa ku khoti ukuzgolekera. Wakati usange ŵachiuta ŵa mitundu ŵakaŵa ŵaunenesko, ipo ŵapeleke ŵakaboni ŵawo pa mulandu uwu. Yehova wakati: ‘Lekani ŵafumye ŵakaboni ŵawo mwakuti ŵarunjiskike, ŵapulike, ndipo ŵanene, kuti, Ndi unenesko.’—Yes. 43:9.
15 Ŵachiuta ŵa mitundu ŵakatondeka kupeleka ukaboni wakuti mbachiuta nadi. Vikaŵa vikozgo, vikayowoyanga yayi, ndiposo vikakhumbikwiranga kuti munthu wachite kuviyegha. (Yes. 46:5-7) Mwakupambana na ŵachiuta aŵa, Yehova wakaphalira ŵanthu ŵake Ŵaisrayeli kuti: ‘Ndimwe ŵakaboni ŵane, . . . na ŵateŵeti ŵane awo nkhaŵasankha, mwakuti mumanye na kupulikana nane na kumanyiska nadi kuti Ine ndine mweneuyo. Ndindaŵeko Ine ntha kukaŵako Chiuta ndipo kunyuma kwane Chiuta yunji kulije. Ine, Ndine Yehova, ndipo pamo na Ine palije Muponoski. . . . Imwe ndimwe ŵakaboni ŵane.’—Yes. 43:10-12.
16 Nga mbakaboni mu khoti, ŵanthu ŵa Yehova ŵakapika udindo wa kuchitira ukaboni kuti Yehova ndiyo pera Chiuta waunenesko. Wakaŵachema kuti “[Ŵanthu] awo nkhajiwumbira ndamwene kuti ŵalongore pakweru malumbo ghane.” (Yes. 43:21) Ŵakamanyikwanga na zina lake. Yehova wakati waŵawombora ku Eguputo ŵakaŵa na udindo wa kukhozgera muwuso wake pa charu chapasi. Ŵakeneranga kuchita ivyo ntchimi Mika yikayowoya kuti ŵanthu ŵa Chiuta ŵa mu mazuŵa ghithu ghano ŵachitenge. Mika wakati: ‘Mitundu yose ya ŵanthu yikwenda wose mu zina la chiuta wake na wake, kweni ise tendenge mu zina la Yehova Chiuta withu muyaya na muyaya.’—Mika 4:5.
ŴANTHU ŴAKUGALUKA
17. Chifukwa wuli Yehova wakamba kuwona Ŵaisrayeli kuŵa ‘mpheska ya mu thondo yawaka’?
17 Chachitima ntchakuti Ŵaisrayeli ŵakamusida Yehova Chiuta wawo. Ŵakapuluskika na mitundu yinyake iyo yikasopanga ŵachiuta ŵamakuni ndiposo ŵamalibwe. Pafupifupi vyaka 2,800 ivyo vyajumpha, ntchimi Hoseya yikalemba kuti: ‘Mtima wawo ngwautesi; sono ŵasangike na chifukwa.’ (Hos. 10:2) Pakati pajumpha vyaka pafupifupi 150 kufuma apo ntchimi Hoseya yikalembera mazgu agha, kwizira mwa Yeremiya Yehova wakati: ‘Nanga nkhakupanda iwe mpheska yakuzirwa, mbuto yakukongora nadi. Kasi wazgokerachi kuŵa khuni liheni mpheska ya mu thondo yawaka? Ŵalinkhu ŵachiuta awo wajichitira wekha? Ŵawuke, usange ŵakumanya kukuponoska mu nyengo yako ya visuzgo . . . Ŵanthu ŵane ŵandiluwa.’—Yer. 2:21, 28, 32.
18, 19. (a) Kasi Yehova wakayowoyerathu vichi vyakukhwaskana na ŵanthu ŵaphya ŵakusoleka pa charu chapasi? (b) Kasi nkhani yakulondezgapo yizgorenge mafumbo wuli?
18 Ŵaisrayeli ŵakamba kupambika vipambi viheni chifukwa ŵakaleka kusopa Yehova. Ŵakaleka kuŵa ŵakaboni ŵake chifukwa ŵakamba kusopa vikozgo. Ntheura Yesu wakaphalira ŵalongozgi ŵapusikizgi Ŵachiyuda kuti: ‘Ufumu wa Chiuta utolekengeko kwa imwe ndipo upelekekenge ku mtundu wakupambika vipambi vyake.’ (Mat. 21:43) Ŵekha awo ŵali mu “phangano liphya” ilo Yehova wakayowoyerathu kwizira mwa ntchimi Yeremiya, ndiwo ŵakeneranga kuŵa mu mtundu uphya, Israyeli wauzimu. Yehova wakachima za Israyeli wauzimu uyo waŵenge mu phangano liphya kuti: ‘Ine ndiŵenge Chiuta wawo, iwo tiŵaŵenge ŵanthu ŵane.’—Yer. 31:31-33.
19 Nga umo tayowoyera kale, Ŵaisrayeli ŵakuthupi ŵakati ŵaleka kugomezgeka, Yehova wakapanga mtundu wa Israyeli wauzimu kuti uŵe ŵanthu ŵake mu nyengo ya Ŵakhristu ŵakwambilira. Kweni kasi ŵanthu ŵake mazuŵa ghano mbanjani? Kasi ŵanthu awo ŵakukhumba kuteŵetera Chiuta ŵangaŵamanya wuli ŵateŵeti ŵake ŵaunenesko? Nkhani yakulondezgapo yikuzgora mafumbo agha.


text:
Nawona Uwemi Wakusendelera kwa Chiuta
NKHALEKA kukura apo nkhaŵa na vyaka 9. Nangauli pasono nili na vyaka 43, kweni nkhutalika waka mita yimoza (mafiti ghatatu). Ŵapapi ŵane ŵakati ŵamanya suzgo lane, ŵakaniphalira kuti nilimbikirenge ntchito kuti nileke kughanaghanira waka za msinkhu wane. Ntheura nkhamba kuchita bizinesi yakuguliska vipasi. Nkhaŵa na kathebulu ako nkhaguliskirangapo vipasi ndipo nyengo zose nkhawoneseskanga kuti nkhakutowa. Ichi chikawovwira kuti makasitomara ghanandi ghanitemwenge.
Nangauli nkhalimbikiranga ntchito, kweni vinthu vikasintha yayi pa umoyo wane. Chifukwa cha ufupi, nkhatondekanga nanga nkhufikira pa kauntala mu sitoro. Vinthu vinandi vikaŵa nga ni para vili kupangikira ŵanthu awo mbatali pera. Nangauli nkhadandauranga chifukwa cha msinkhu wane, kweni vinthu vikasintha chomene apo nkhaŵa na vyaka 14.
Zuŵa linyake, ŵanakazi ŵaŵiri awo ŵakaŵa Ŵakaboni ŵa Yehova, ŵakiza na kunigura vipasi. Pamasinda ŵakamba kunisambizga Baibolo. Nkhamanya kuti kusambira za Yehova na ivyo wakukhumba, nkhuwemi chomene kuluska kughanaghanira waka za msinkhu wane. Kumanya fundo iyi kukanovwira chomene. Lemba lane la pa mtima ni Salmo 73:28. Chigaŵa chakwamba cha lemba ili chikuti: ‘Kwa ine, ntchiwemi kusendelera kwa Chiuta.’
Umoyo wane ukasintha chomene tikati tasamukira ku Burkina Faso. Apo nkhaŵa ku Côte d’Ivoire, ŵanthu ŵakanizgoŵera chomene. Kweni nkhaŵa mulendo ku ŵanthu ŵa ku Burkina Faso, ndipo ŵakanidodoliskanga chomene. Ntheura mu mazuŵa ghakwambilira nkhakhalanga waka mu nyumba. Kweni nkhakumbuka uwemi wa kusendelera kwa Yehova. Nkhalembera kalata ku ofesi ya Ŵakaboni ŵa Yehova, ndipo ŵakanitumira munthu wakwenelera kuti wanisambizgenge Baibolo. Munthu uyu wakaŵa mishonale, zina lake Nani. Wakiza pa njinga yake yamoto.
Misewu yikaŵa yakusuzga chomene chifukwa cha mchenga na mathipa. Para Nani wakwiza kuzakanisambizga, kanandi wakawanga na njinga yake. Kweni wakaleka yayi kunisambizga. Zuŵa linyake wakanipempha kuti nilute nayo ku maungano. Nkhafipa mtima kuti para nafuma pa nyumba, ŵanthu ŵamunidodoliska chomene. Kweniso njinga yake yikasuzgikanga pakwenda, ntheura nkhawona kuti para tipakanenge ndikuti tasazgiraposo suzgo linyake. Ndipouli, nkhazomera kuluta ku maungano, chifukwa chigaŵa chachiŵiri cha lemba lane la pa mtima la Salmo 73:28 chikuti: ‘Naŵika Fumu Yikuru Yehova kuŵa malo ghane ghakubisamamo.’
Nangauli mu nthowa tikawanga, kweni tikawelera yayi chifukwa tikanweka kuluta ku maungano. Nkhati nanjira mu Nyumba ya Ufumu, nkhakondwa kuti ŵabali na ŵadumbu ŵakanipokelera makora. Ivi vikapambana chomene na umo ŵanthu ŵanyake ŵakaniwoneranga. Pakati pajumpha myezi 9, nkhabatizika.
Chigaŵa chachitatu cha Salmo 73:28 chikuti: ‘Nipharazge milimo yinu yose.’ Nkhamanya kuti chiŵenge chipusu yayi kupharazga. Nkhukumbuka ivyo vikachitika paulendo wakwamba apo tikapharazganga ku nyumba na nyumba. Ŵana na ŵalara wuwo ŵakanidodoliskanga chomene. Ŵanyake ŵakanilondezganga na kuyezga umo nkhwendera. Ivi vikaniŵinya chomene, kweni nkhalutilira kupharazga chifukwa nkhamanya kuti nawo ŵakukhumbikwira Paradiso nga ndine.
Nkhagura njinga ya ŵanthu ŵakupendera kuti nenderenge mu uteŵeti. Para tafika pa chikwera, uyo nenda nayo wakanikankhanga ndipo para tafika pa chikhizga, nayo wakadukirangapo. Nangauli pakwamba chikaŵanga chakusuzga kupharazga, kweni ntchito iyi yikanovwira chomene kuti niŵe wachimwemwe. Nakuti mu 1998, nkhamba kuchita upayiniya wanyengozose.
Nkhasambiranga Baibolo na ŵanthu ŵanandi, ndipo 4 ŵali kubatizika. Kweniso ndine wakukondwa kuti munung’una wane wali kusambira unenesko. Nkhukhozgeka chomene para nkhupulika kuti ŵanthu awo nkhasambiranga nawo Baibolo ŵakukoleska unenesko. Mwachiyelezgero, zuŵa linyake nkhapokera kalata kufuma ku Côte d’Ivoire. Pa nyengo iyi nkhaŵa kuti nkhulwara maleriya. Kalata iyi yikafuma kwa mwana munyake uyo nkhamba kusambira nayo Baibolo apo wakaŵa ku yunivesite ya ku Burkina Faso. Sambiro ili nkhalekera mubali munyake. Pamanyuma, msambiri uyu wakasamira ku Côte d’Ivoire. Mu kalata yake wakalongosora kuti sono ni mupharazgi wambura kubatizika. Nkhakondwa chomene na nkhani iyi.
Wupu unyake uwo ukovwira ŵanthu ŵakupendera ukanisankha kuti nisambire ntchito yakusona. Msambizgi munyake wakawona luso lane, ndipo wakati: “Tikusambizge kupanga sopo.” Ŵakanisambizga nadi kupanga sopo. Nkhupanga sopo wakuchapira na kugezera. Sopo uyo nkhupanga ŵanthu ŵakumutemwa chomene ndipo ŵakunovwira kusaska. Nkhwenda pa njinga yane ya moto pakukapelekera sopo ku makasitomara ghane. Ntchito iyi yikunovwira kusanga ndalama.
Chachitima ntchakuti mu 2004, nkhaleka upayiniya chifukwa cha suzgo la msana. Kweni nichali kupharazga nyengo zose.
Ŵanthu ŵakunimanya kuti nkhutemwa kumwemwetera. Ndine wakukondwa chifukwa nawona uwemi wakusendelera kwa Chiuta.—Yakuyowoyeka na Sara Maiga.


text: 2 Penepapo Hana wakayowoya mu lurombo, wakati:“Mtima wane ukusekelera mwa Yehova,+Sengwe* lane lakwezgeka mwa Yehova.Mulomo wane wayasamira ŵalwani ŵane,Pakuti nkhusekelera mu milimo yinu yakuponoska.2 Kulije munyake mutuŵa nga ni Yehova,Kulije munyake, kweni imwe pera,+Ndipo kulije jalawe lakuyana na Chiuta withu.+3 Mungalutiliranga kuyowoya mwakujikuzga chara,Kanthu kose kamtonyoro kangafumanga chara mu mulomo winu,Pakuti Yehova ni Chiuta wakumanya tunthu,+Ndipo milimo yikupimika makora chomene na iyo.4 Mauta gha ŵanthu ŵankhongono ghakuphyoka,Kweni awo ŵakukhuŵara ŵakupika nkhongono.+5 Ŵanthu awo ŵakaryanga makora, sono ŵakulimiska kuti ŵasange chingwa,Kweni ŵanjara ŵaliso na njara chara.+Mwanakazi chumba wababa ŵana 7,+Kweni uyo wakaŵa na ŵana ŵanandi wakhala mawoko ghawaka.*6 Yehova wakukoma na kusungilira umoyo.*Wakukhizgira munthu ku Dindi* na kuwuskaso.+7 Yehova wakukavuska munthu, ndipo wakusambazga.+Wakukhizga munthu, ndipo wakukwezga.+8 Wakuwuska munthu wakuyuyuka pa fuvu.Wakunyamuska ŵakavu pa vyoto,*+Kuti waŵakhazike pamoza na ŵakaronga,Wakuŵapa chitengo cha ntchindi.Pakuti ivyo vikukhozga charu chapasi ni vya Yehova,+Ndipo wakuŵikapo dongo lavundira pa ivyo.9 Wakuvikilira malundi gha ŵakugomezgeka ŵake,+Kweni ŵaheni ŵachetamiskikenge mu chisi,+Pakuti munthu wakutonda na nkhongono zake chara.+10 Yehova waswenge awo ŵakulimbana nayo.+Wadudumirenge kwimikana nawo kufuma kuchanya.+Yehova weruzgenge m’paka ku vigoti vya charu chapasi,+Wapelekenge nkhongono kwa themba lake,+Na kutumphuska sengwe* la wakuphakazgika wake.”+11 Elikana wakaluta ku nyumba yake ku Rama. Kweni msepuka yura wakaŵa muteŵeti wa* Yehova+ pamaso pa Eli wasembe.12 Sono ŵana ŵa Eli ŵakaŵa ŵaheni.+ Yehova ŵakaŵa nayo na ntchito yayi.13 Ichi ndicho ŵakachitanga na vinthu vya ŵasembe vyakufuma ku ŵanthu:+ Usange munthu wakupeleka sembe, muteŵeti wa wasembe wakizanga na chifoloko mu woko lake para nyama yikubwata pa moto,14 wakachinjizganga mu m’phika, nkhali, chimphani, panji mu buzi. Chilichose icho chifoloko chazuwura, wasembe wakatoranga kuŵa chake. Ndimo ŵakachitiranga mu Shilo ku Ŵaisrayeli wose awo ŵakizanga kura.15 Kweniso pambere munthu wandawotche mafuta,+ muteŵeti wa wasembe wakizanga na kumuphalira kuti: “Peleka nyama kwa wasembe kuti wawotche. Wapokenge chara nyama yakuphika kwa iwe, kweni nyama yiŵisi pera.”16 Para munthu yura wakuti: “Ŵasunkhizge dankha mafuta,+ kufuma apo mungatora yiliyose iyo mwakhumba,”* iyo wakatenge: “Yayi, nipa sono nthena. Usange yayi, nitolerenge nkholi.”17 Ntheura kwananga kwa ŵateŵeti kukaŵa kukuru chomene pamaso pa Yehova,+ pakuti ŵanthu ŵakayuyuranga sembe za Yehova.18 Sono Samuyeli wakateŵeteranga+ pamaso pa Yehova, wakavwaranga* efodi wasalu yiwemi,+ nangauli wakaŵa msepuka.19 Kweniso anyina ŵakamusoneranga chakuvwara chichoko cha mawoko ghafupi, ndipo ŵakalutanga nacho kwa iyo chaka na chaka para ŵaluta na afumu ŵawo kukapeleka sembe za chaka na chaka.+20 Eli wakatumbika Elikana na muwoli wake, wakati: “Yehova wakupe mwana kufuma mwa mwanakazi uyu mu malo mwa uyo mwapeleka kwa Yehova.”+ Mbwenu ŵakawelera kukwawo.21 Yehova wakakumbuka Hana, mwakuti wakatoranga nthumbo.+ Wakababaso ŵana ŵanalume ŵatatu na ŵasungwana ŵaŵiri. Msepuka Samuyeli wakalutilira kukura pamaso pa Yehova.+22 Sono Eli wakaŵa muchekuru chomene, kweni wakapulika vyose ivyo ŵana ŵake ŵakachitiranga+ Ŵaisrayeli wose na umo ŵakagoneranga na ŵanakazi awo ŵakateŵeteranga pa mulyango wa chihema chakukumanamo.+23 Wakatenge kwa iwo: “Kasi mukuchitirachi vinthu vyanthena ivi? Pakuti ivyo nkhupulika vya imwe kufuma ku ŵanthu wose ni viheni.24 Yayi, ŵana ŵane, ivyo nkhupulika vikuyowoyeka pakati pa ŵanthu ŵa Yehova ni viwemi yayi.25 Usange munthu wanangira munyake, yunji wangamuŵeyelelera kwa Yehova.* Usange munthu wanangira Yehova,+ ni njani wangamulombera?” Kweni ŵakakana kupulikira awiskewo, chifukwa Yehova wakaŵikapo mtima kuti waŵakome.+26 Pa nyengo yira, msepuka Samuyeli wakalutilira kukura mu msinkhu, wakatemwekanga na Yehova na ŵanthu wuwo.+27 Munthu wa Chiuta wakiza kwa Eli, wakati kwa iyo: “Yehova wakuti: ‘Asi nkhajivumbura ku nyumba ya wuso apo wakaŵa muzga ku Eguputo mu nyumba ya Farawo?+28 Nkhamusora kufuma pa mafuko ghose gha Israyeli+ kuti wateŵetere nga wasembe wane na kukwera pa jotchero lane+ kupeleka sembe, kotcha vyakununkhira,* na kuvwara efodi pamaso pane. Nkhapeleka ku nyumba ya sekuru wako sembe zose zakotcha pa moto za Ŵaisrayeli.*+29 Chifukwa wuli imwe mwaŵanthu mukupepura* sembe na vyakupeleka vyane ivyo nkhayowoya kuti vipelekekenge mu malo ghane ghakukhalamo?+ Chifukwa wuli ukulutilira kuchindika ŵana ŵako kuluska ine pakujitutuŵiska na vigaŵa viwemi chomene vya sembe yiliyose ya ŵanthu ŵane Israyeli?+30 “‘Lekani mazgu gha Yehova Chiuta wa Israyeli ghakuti: “Nkhayowoya nadi kuti nyumba yako na nyumba ya sekuru wako yendenge pamaso pane nyengo zose.”+ Kweni sono Yehova wakuti: “Ningachichita chara, chifukwa awo ŵakunichindika niŵachindikenge,+ kweni awo ŵakunipepura, ŵayuyulikenge.”31 Wona, mazuŵa ghakwiza apo nizamudumura nkhongono zako* na za nyumba ya awuso, mwakuti mu nyumba yako muzamuŵavya munthu wakukhala m’paka uchekuru wake.+32 Ndipo uzamulaŵiska pa mulwani mu malo ghane ghakukhalamo pakati pa viwemi vyose ivyo vikuchitikira Israyeli.+ Munthu muchekuru wazamuŵamoso chara mu nyumba yako.33 Munthu wakwako uyo nindamudumure kuteŵetera pa jotchero lane wazamufuŵiska maso ghako na kukukhizgira chitima,* kweni ŵanandi ŵa nyumba yako, ŵanthu ŵazamuŵakoma na lupanga.+34 Icho chichitikirenge ŵana ŵako ŵaŵiri, Hofini na Finehasi, chiŵenge chimanyikwiro kwa iwe: Wose ŵaŵiri ŵafwenge zuŵa limoza.+35 Penepapo nizamujiwuskira wasembe wakugomezgeka.+ Wazamuchita kuyana na ivyo mtima wane ukukhumba.* Nizamumuzengera nyumba yamuyirayira, ndipo wazamwenda pamaso pa wakuphakazgika wane nyengo zose.36 Waliyose uyo wakhalengepo mu nyumba yako wizenge na kumusindamira kuti wapike ndalama na chingwa. Watenge: “Nkhumuŵeyani, munipeko mulimo wa usembe kuti niryengeko kachingwa.”’”+


text:
Kasi Mukumanya?
Kasi lizgu lakuti “nthunguli” likung’anamurachi?
Mwanalume uyo ŵamuthena wakachemekanga nthunguli. Kale, ŵanalume ŵanyake ŵakaŵathenanga kuti ŵaŵalange, panji para ŵakoleka wuzga. Awo ŵakaŵanga ŵakugomezgeka, ŵakalaŵiliranga ŵanakazi mu nyumba ya themba. Mwachiyelezgero, Hegayi na Shashigazi ŵakaŵa nthunguli ndipo ŵakalaŵiliranga ŵawoli na vibwezi vya Ahasuweru, themba la ku Peresiya.—Esther 2:3, 14.
Kweni pa ŵanthu awo Baibolo likuti ni nthunguli, ni wose yayi awo ŵakaŵa ŵakutheneka. Ŵanthu ŵanyake ŵakuti munthu uyo wakaŵa na udindo wapachanya mu nyumba ya themba, wakachemekangaso nthunguli. Ndimo vikaŵira na munthu wa ku Etiyopiya uyo Filipi wakamupharazgira kweniso Ebedimeleki, munyake wa Yeremiya. Ebedimeleki wakwenera kuti wakaŵa na udindo wapachanya chifukwa wakayowoyanga na Themba Zedekiya maso na maso. (Yeremiya 38:7, 8) Baibolo likuti munthu wa ku Etiyopiya wakalaŵiliranga chuma cha themba ndipo wakaluta “ku Yerusalemu kukasopa.”—Milimo 8:27.
Chifukwa wuli ŵaliska ŵakapatulanga mberere ku mbuzi?
Pakuyowoya vya zuŵa la cheruzgo, Yesu wakati: “Para Mwana wa munthu wakwiza mu uchindami wake, . . . wazamupatura ŵanthu, yumoza ku munyake, nga ni umo muliska wakupatulira mberere ku mbuzi.” (Mateyu 25:31, 32) Chifukwa wuli ŵaliska ŵakapatulanga mberere ku mbuzi?
Mberere na mbuzi ŵakaliskiranga pamoza namuhanya. Kweni namise ŵakazijaliranga mu viŵaya kopa vinyama vyamuthengere, ŵankhungu, na kuzizima. (Genesis 30:32, 33; 31:38-40) Mberere ni zakuzika apo mbuzi zili na saza. Ntheura ŵakapatulanga, kuti mbuzi zileke kupweteka mberere. Buku linyake likuti ŵaliska ŵakapatulangaso mberere ku mbuzi pa nyengo ya “kubaba, kukama mkaka, na kumeta weya.” (All Things in the Bible.) Apo Yesu wakayowoyanga vya kupatura mberere ku mbuzi, ŵanthu ŵakwenera kuti ŵakawamo luŵiro chifukwa ndivyo ŵaliska ŵakachitanga.


text:
Kasi mungatemwa kuŵerenga nkhani iyi mu %%?
Baibolo la pa Intaneti
MALEMBA GHAKUPATULIKA MU MANG'ANAMULIRO GHA CHARU CHIPHYA
Kasi mungatemwa kuŵerenga nkhani iyi mu %%?
-
Ubwezi wa Davide na Yonatani (1-4)
-
Sauli wakuchitira sanji Davide (5-9)
-
Sauli wakukhumba kukoma Davide (10-19)
-
Davide watora Mikala mwana wa Sauli (20-30)
18 Wakati wamara kuyowoya na Sauli, Yonatani+ na Davide ŵakamba kutemwana chomene, ndipo Yonatani wakamba kumutemwa nga umo wakujitemwera yekha.+
2 Kufuma pa zuŵa lira, Sauli wakamutora Davide, ndipo wakamuzomerezgaso chara kuwelera ku nyumba ya awiske.+
3 Yonatani wakachita phangano na Davide,+ chifukwa wakamutemwa nga umo wakujitemwera yekha.+
4 Yonatani wakavura munjilira wake wambura mawoko uwo wakavwara, wakamupa Davide, pamoza na laya lake, lupanga, uta, na lamba.
5 Davide wakamba kuluta ku nkhondo ndipo vinthu vikamwenderanga makora+ kulikose uko Sauli wamutuma. Ntheura Sauli wakamwimika kuŵa mulongozgi wa ŵanalume ŵa nkhondo.+ Ichi chikakondweska ŵanthu wose kweniso ŵateŵeti ŵa Sauli.
6 Para Davide na ŵanji ŵawerako kukakoma Ŵafilisiti, ŵanakazi ŵakizanga kufuma mu misumba yose ya Israyeli, kuti ŵazakakumane na Themba Sauli. Ŵakimbanga sumu+ na kuvina, ŵakalizganga tung’oma,+ kusekelera, na kulizga ŵazeze.
7 Ŵanakazi awo ŵakasekeleranga ŵakimbanga kuti:
“Sauli wakoma vikwi vyake,
Ndipo Davide vikwi na vikwi.”+
8 Sauli wakakalipa chomene,+ ndipo sumu iyi yikamukwiyiska, pakuti wakati: “Ŵakulumba Davide pakuyowoya kuti vikwi na vikwi, kweni ine ŵakunilumba na vikwi pera. Icho chakhalako kuti ŵamupe ni uthemba.”+
9 Kufuma pa zuŵa lira, Sauli wakamuwonanga makora yayi Davide.
10 Zuŵa lakulondezgapo, mzimu uheni wakufuma kwa Chiuta ukamwizira Sauli,+ ndipo wakamba kulaŵantha mu nyumba, apo Davide wakimbanga na kulizga bango+ nga umo wakachitiranga nyengo zinyake. Sauli wakaŵa na mkondo mu woko lake,+
11 wakaponya mkondo,+ wakati mu mtima: ‘Nimunyekezge Davide ku chimati!’ Kweni Davide wakaŵeka kaŵiri.
12 Sauli wakawopa Davide chifukwa Yehova wakaŵa nayo,+ kweni kwa Sauli wakafumako.+
13 Sauli wakamuwuskapo Davide pamaso pake, wakamwimika kuŵa mulongozgi wa vikwi. Davide wakalongozganga ŵasilikari ku nkhondo.+
14 Pa vyose ivyo Davide wakachitanga, vinthu vikamwenderanga makora,+ ndipo Yehova wakaŵa nayo.+
15 Sauli wakati wawona kuti Davide vinthu vikumwendera makora, wakamba kumopa.
16 Kweni Israyeli yose na Yuda ŵakamutemwa Davide, chifukwa wakaŵalongozganga pa nkhondo.
17 Pamanyuma Sauli wakati kwa Davide: “Wona, mwana wane mulara msungwana Merabu.+ Nikupenge kuti waŵe muwoli wako.+ Kweni iwe ulutilire kuŵa na chikanga, urwe nkhondo za Yehova.”+ Pakuti Sauli wakati mu mtima wake: ‘Woko lane lingimikananga nayo yayi. Ŵafilisiti ndiwo ŵamukome.’+
18 Davide wakati kwa Sauli: “Kasi ine na ŵabali ŵane ndise ŵanjani, ndipo mbumba ya kwa adada nkhavichi mu Israyeli, kuti ine niŵe mukweni wa themba?”+
19 Kweni nyengo yikati yakwana kuti ŵapeleke Merabu, mwana msungwana wa Sauli, kwa Davide, wakaŵa kuti wapelekeka kale kuŵa muwoli wa Adiriyeli+ Mumehola.
20 Mikala+ mwana msungwana wa Sauli wakamutemwa Davide. Sauli wakaphalirika nkhani iyi, ndipo yikamukondweska.
21 Ntheura Sauli wakati: “Nimupenge kuti chiŵe nga ntchipingo, mwakuti woko la Ŵafilisiti likaŵe pa iyo.”+ Penepapo Sauli wakati kwa Davide kachiŵiri: “Upangenge ubali wa nthengwa na ine muhanya uno.”
22 Pamanyuma Sauli wakalangura ŵateŵeti ŵake kuti: “Muphalirani Davide mwachibisibisi kuti: ‘Wona, themba likukondwa nawe, ndipo ŵateŵeti ŵake wose ŵakukutemwa. Sono panga ubali wa nthengwa na themba.’”
23 Ŵateŵeti ŵa Sauli ŵakati ŵamuphalira vinthu ivi, Davide wakati: “Kasi imwe mukuwona kuti ntchinthu chipusu kupanga ubali wa nthengwa na themba, asi ndine mukavu na munthu bweka?”+
24 Ŵateŵeti ŵa Sauli ŵakati kwa iyo: “Ivi ndivyo Davide wayowoya.”
25 Penepapo Sauli wakati: “Mukati kwa Davide: ‘Themba likukhumba maloworo chara+ kweni vikumba 100 vyakunthazi vya nkhule za ŵanalume+ Ŵafilisiti, kuwezgera nduzga ŵalwani ŵa themba.’” Sauli wakachita chiŵembu kuti Davide wakafwe mu woko la Ŵafilisiti.
26 Ŵateŵeti ŵakamuphalira Davide mazgu agha, ndipo nkhani iyi yikamukondweska Davide kuti wapange ubali wa nthengwa na themba.+ Nyengo yakwimikika yindakwane,
27 Davide wakaluta na ŵanalume ŵake, wakakoma ŵanalume 200 ŵa Ŵafilisiti ndipo wakiza na vikumba vyakunthazi vyakukwana kwa themba, kuti wapange ubali wa nthengwa na themba. Sauli wakamupa mwana wake Mikala kuŵa muwoli wake.+
28 Sauli wakamanya kuti Yehova wakaŵa na Davide,+ kweniso kuti mwana wake Mikala wakamutemwanga Davide.+
29 Sauli wakamuwopa chomene Davide, ndipo wakaŵa mulwani wa Davide umoyo wake wose.+
30 Ŵakaronga ŵa Ŵafilisiti ŵakalutanga ku nkhondo, kweni nyengo yose iyo ŵakalutiranga ku nkhondo, Davide vinthu vikamwenderanga makora kuluska ŵateŵeti wose ŵa Sauli.+ Zina lake likakwezgeka chomene.+
Tumizgani
Tumizgani
1 Samuyeli 18
Malemba Ghakupatulika mu Mang’anamuliro gha Charu Chiphya
https://www.jw.org/finder?docid=1001061103&Book=9&Chapter=18&wtlocale=TB&srcid=share
Chitumbuka
mailto:?body=Ŵazgani Baibolo pa Intaneti%0a%0ahttps%3A%2F%2Fwww.jw.org%2Ffinder%3Fdocid%3D1001061103%26Book%3D9%26Chapter%3D18%26wtlocale%3DTB%26srcid=share&subject=Ŵazgani Baibolo pa Intaneti
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text:
Buku Lapachaka la Ŵakaboni ŵa Yehova 2016
Ŵerengani ivyo Ŵakaboni ŵa Yehova ŵakafiska mu 2015 kweniso mbiri yawo ku Indonesia.
Lemba la Chaka cha 2016
Lemba la Ŵahebere 13:1 lili na mazgu ghakuchiska na kukhozga.
Kalata Yakufuma ku Wupu Wakulongozga
Ivyo ŵanthu ŵayowoya vyakukhwaskana na webusayiti ya jw.org, TV ya JW Broadcasting, upharazgi wa mashelufu gha matayala, na Ungano withu wa Chigaŵa wa 2015, vikulongora kuti Yehova watitumbika nadi.
“Tikuyitemwa Chomene TV ya JW Broadcasting”
Kasi ni vichi ivyo vikachitika kuti paŵe TV ya pa intaneti iyi?
Nyumba za Ufumu Zikwenera Kuzengeka Luŵiro
Gulu lanozga kuti pazengeke Nyumba za Ufumu zinandi.
Umo Ntchito Yikwendera ku Warwick
Wonani umo ntchito yakuzenga likuru la Ŵakaboni ŵa Yehova yikwendera.
Kupharazgira Ŵanthu Awo Ntchakusuzga Kuŵapharazgira
Chifukwa wuli Terry wakagomezga kuti pemphero lake lazgoreka apo wakapulika ivyo Ŵakaboni ŵa Yehova ŵakamuphalira?
Ungweru Ukuŵaliraŵalira
Mu chigaŵa ichi, muwonenge umo Yehova wakungweluskira nthowa ya Ŵakhristu ŵaunenesko.
Kupatulira Maofesi gha Munthavi
Ŵakaboni ŵa Yehova ku Madagascar na Indonesia ŵakatumbikika chomene kukwambilira kwa chaka 2015.
Baibolo la Mang’anamuliro gha Charu Chiphya Lili mu Viyowoyero Vinandi
Mabaibolo gha viyowoyero 16 ghakafumiskika mu chaka cha uteŵeti cha 2015.
Nkhani za Milandu
Nkhondo yakulimbana na vyaru ivyo vikutemwera visopa vinyake yikulutilira pa charu chose.
Malipoti—Nkhani Zakufuma mu Vyaru Vyakupambanapambana
Ivyo vikaŵa mu kabokosi ako Ken wakabisa vikawovwira pakuzenga Nyumba ya Ufumu.
Africa
Ni nthowa wuli zinyake izo Ŵakaboni ŵakupharazgira makani ghawemi?
Americas
Chifukwa wuli mwanakazi munyake wakasambiliranga Baibolo ku munda usiku? Chifukwa wuli fumu yinyake iyo yikaŵa yikali chomene yikalindiliranga Ŵakaboni? Ndipo chifukwa wuli munthu munyake uyo wakasuzganga Ŵakaboni wakalira?
Asia na Middle East
Palije icho chingatondeska ŵapharazgi ŵa Ufumu—kwali mbulwari panji kujalirika mu jele.
Europe
Mwanalume wa mtundu Waromani, kayidi, ndiposo mwanakazi uyo wakakhumbanga kujikoma wakakondwa wati wapulika uthenga waunenesko.
Oceania
Mathebulu gha mabuku, mashelufu gha matayala, webusayiti ya jw.org, na mavidiyo agho gha kupanda mbuto za unenesko mu ŵanthu ŵanandi chomene
Umo Charu cha Indonesia Chiliri
Wonani charu, ŵanthu, na mitheto ya charu icho chili na virwa vinandi chomene pa charu chose chapasi.
Malonda gha Vyakunoweskera Vyakurya
Mu nyengo yakale, malonda gha vyakunoweskera vyakurya ndigho ghakatukuranga chomene chuma cha charu.
Apa Ndipo Nkhukhumba Kukayambira!
Ŵapayiniya ŵachikanga ŵachoko waka awo ŵakafuma ku Australia ŵakazizipizga masuzgo apo ŵakambanga kupharazga.
Nthowa Izo Ŵakapharazgiranga Kale
Upharazgi wa pa wayilesi ndiposo wa mu boti ukapangiska kuti ŵanthu awo ŵakutinkha unenesko ŵakwiye chomene ku Indonesia.
Gulu la Chisopa
Gulu la chisopa ili likagomezganga mabuku gha Ŵakaboni ŵa Yehova, kweni likatondeka kulutilira chifukwa likagomezganga vinjeru vya ŵanthu.
Wakawonanga Usambazi Wauzimu Kuŵa Wakuzirwa Chomene
Gulu la ŵanthu likiza na kutora katundu mu nyumba ya Thio Seng Bie uku mwenecho wakuwona, kweni ŵakamulekera chinthu chinyake icho wakuwona kuti ntchakuzirwa chomene kuluska ivyo ŵakatora.
Ntchito Yakupharazga Yikaluta Panthazi ku West Java
Apo mabuku ghawo ghakakanizgikanga pachokopachoko, Ŵakaboni ŵakachitanga mwakuchenjera kuti ŵalutilire kupharazga.
Kusuzgika na Charu cha Japan
Mu nyengo ya Nkhondo Yachiŵiri ya Charu Chose, Ŵakaboni ŵanyake ŵakasanga nthowa iyo ŵangalembeskera ku boma la Japan na kutora ID kwambura kunjizgikamo mu ndyali.
Mupayiniya Wambura Wofi
Mu vyaka 60 ivyo wakachitira uteŵeti, André Elias wakalutilira kugomezgeka nangauli ŵakamufumbanga mafumbo na kumofya.
Kukiza Ŵamishonale
Ŵamishonale ŵakwamba ŵakawovwira kuti ntchito yakupharazga yilute panthazi mwaluŵiro.
Ntchito Yikakura
Kasi ŵaliska viŵayenderenge para ŵakutisuska mazuŵa ghano?
Ŵamishonale Ŵanyake Ŵakiza
Ntchito yithu yakupharazga makani ghawemi yikatimbanizgika mwaluŵiro mu vyaka vya m’ma 1970.
Ŵakaŵa Mwana wa Sara
Titi Koetin wakajilambikanga kwa mfumu wake ndipo paumaliro wakatumbikika.
Ungano Wambura Kuluwika
Ungano wa mutu wakuti: “Makani Ghawemi Ghamuyirayira” mu 1963 ukenda makora nangauli pakaŵa masuzgo ghakuru.
Nkhapona ku Chiŵembu cha Chipani
Dindi la mubali Ronald Jacka ŵakajimirathu.
Wakachita Upayiniya Wapadera Vyaka 50
Mu 1964, muliska Wachipulotesitanti wakawofya kuti ‘nichimbizgenge Ŵakaboni ŵa Yehova wose mu Manokwari!’ Kasi vikamwendera?
Mulara wa Vigeŵenga Wakazgoka Munthu Muwemi
Mulara wa ŵapolisi wakafumba kuti: “Kasi Ŵakaboni ŵa Yehova, chomenechomene ŵakuchita vichi mu Indonesia?
Ŵakathera Yayi
Ntchivichi chikapangiska ŵanthu ŵanyake kuyowoya kuti, “Ŵakaboni ŵa Yehova ŵali nga ni mizumali”?
Ŵakaleka Yayi Kuwungana Pamoza
Apo boma likazomerezganga ntchito ya Ŵakaboni ŵa Yehova, mulara wa boma munyake wakati: “Chikalata ichi chikuti chisopa chinu ntchakuzomerezgeka, kweni ndise yayi tamupani wanangwa wa kusopa.”
Ŵabali Ŵakovwirana mu Nyengo ya Suzgo
Ŵakaboni ŵa Yehova ŵakawovwirapo mwaluŵiro pamanyuma pakuti chindindindi chikuru chomene chaphulika mu tawuni ya Gunungsitoli.
Tikathera Yayi
Daniel Lokollo wakukumbukira umo ŵalara ŵa jele ŵakamusuzgira.
Tikapulikira Ulongozgi Ndipo Tikapona
Ŵakaboni ŵa Yehova ŵakasuzgika chomene ku Indonesia chifukwa cha kutimbana kwa Ŵasilamu na Ŵakhristu.
Ntchito Yithu Yikaluta Panthazi
Bani yati yamara waka, ŵabali ŵakatumbikika chomene na vinthu vitatu.
Kupharazga Zina la Yehova Mwakukondwa
Kasi Ŵakaboni ŵakachita wuli kuti ŵamazge vizgoŵi na maluso gha mukaya agho ghakaŵatondeskanga kuti ŵaŵe na chikanga?
Ofesi ya Munthavi Iyo Yili Kufupi na Mabingu
Ŵabali awo ŵakakhumbanga malo agho ŵanthu ŵanandi ŵandapulikepo vya Yehova, sono ŵaghasanga.
Yehova Wakatitumbika Kujumpha Umo Tikaghanaghaniranga
Mpingo wa mu muzi wa Tugala Oyo, ku Indonesia, ukapokera vitumbiko ivyo ukakhazganga yayi.
Tikasanganaso
Ŵanthu ŵakumangwa makutu, paukuru na unung’una ŵakalekana apo munyake wakapelekeka ku ŵanthu ŵanyake kuti ŵamulerenge. Kweni chifukwa cha kusambira unenesko, ŵakasanganaso.
Vyaka 100 Kumanyuma—1916
Ivyo vikachitika kukwambilira kwa 1916 vikapeleka ukaboni kuti Ŵasambiri ŵa Baibolo ŵasanganenge na masuzgo ghakuru.
Viŵelengero Vyose vya 2015
Kasi ni vinthu wuli ivyo tikachita pakupharazga makani ghawemi gha Ufumu ndipo tikamalirapo ndalama zilinga?
Kukumbukira Nyifwa ya Yesu pa Chinkhondi, Epulero 3, 2015
Ŵanthu ŵanandi ŵakiza ku Chikumbusko chifukwa cha upharazgi wapadera wa masabata ghanayi wakuchemerako ŵanthu.


text:
Wovwirani Ŵanji Kuti Ŵacite Vinandi
“Tindikulongozge na jiso lane.”—SAL. 32:8.
1, 2. Kasi Yehova wakuŵawona wuli ŵateŵeti ŵake ŵa pa caru capasi?
PARA ŵapapi ŵakuwona ŵana ŵawo ŵakuseŵera, ŵakuzizikika comene na luso ulo ŵali nalo. Kasi namwe muli kuzizikikapo na luso lwa ŵana? Mwana munyake wangaŵa kuti wali na luso lwa kucimbira, apo munyake wangaŵa na luso lwa kujambura. Nangauli ŵali kale na luso, kweni ŵapapi ŵakukhumba kuti ŵana ŵawo ŵacite vinandi na luso lwawo.
2 Yehova nayo wakulaŵiska ivyo ŵana ŵake ŵa pa caru capasi ŵakucita. Wakuwona kuti ŵateŵeti ŵake ŵa mazuŵa ghano ni ‘vyuma vya mitundu yose.’ (Hag. 2:7) Iwo ni vyuma cifukwa ca cipulikano ndiposo kujipeleka kwawo. Ndipouli, panji mwawona kuti ŵabali na ŵadumbu mazuŵa ghano ŵali na maluso ghanandi ghakupambanapambana. Ŵabali ŵanyake ŵali na luso lwa kuyowoya nkhani zacisanisani, apo ŵabali ŵanyake lwa kulongozga kuti vinthu vyende makora. Ŵadumbu ŵanandi ŵakusambira luŵiro ciyowoyero cinyake, ndipo ŵanyake ŵali na luso lwa kukhozga ŵanji panji kupwelelera ŵalwari. (Rom. 16:1, 12) Tikuwonga comene kuti tili mu mpingo uwo uli na Ŵakhristu awo ŵali na maluso ghakupambanapambana.
3. Kasi tidumbiskanenge mafumbo wuli mu nkhani iyi?
3 Ndipouli, ŵabali na ŵadumbu ŵanyake, comenecomene ŵawukirano panji awo ŵabapatizika sonosono, ŵangaŵa kuti ŵandambe kucita vinandi mu mpingo. Kasi tingaŵawovwira wuli kuti ŵacite vinandi? Cifukwa wuli tikwenera kuwona viwemi mwa iwo, nga umo Yehova wakucitira?
YEHOVA WAKUWONA VIWEMI MU ŴATEŴETI ŴAKE
4, 5. Kasi lemba la Ŵeruzgi 6:11-16, likulongora wuli kuti Yehova wakumanya ivyo ŵateŵeti ŵake ŵangacita makora?
4 Baibolo likulongora kuti Yehova wakuwona viwemi mu ŵateŵeti ŵake ndiposo kuti wakumanya ivyo ŵangacita makora. Mwaciyelezgero, apo Gidiyoni wakatumika kuti waponoske ŵanthu ŵa Ciuta apo ŵakayuzgikanga na Ŵamidiyani, wakwenera kuti wakazizwa wakati wapulika mazgu gha mungelo ghakuti: “Yehova wali nawe, wa cinkhara iwe!” Pa nyengo iyi, Gidiyoni wakajiwonanga kuŵa “cinkhara” yayi. Iyo wakajikayikiranga ndipo wakajiwonanga kuti ngwambura kuzirwa. Kweni Yehova wakawonanga viwemi mwa muteŵeti wake, Gidiyoni, kuluska umo iyo wakajiwoneranga.—Ŵazgani Ŵeruzgi 6:11-16.
5 Yehova wakagomezga kuti Gidiyoni wathaskenge Ŵaisrayeli cifukwa wakawona maluso ghake. Mwaciyelezgero, mungelo wa Yehova wakawona umo Gidiyoni wakapwanthiranga tirigu na nkhongono zake zose. Kweniso mungelo wakawona cinthu cinyake. Mu nyengo zakale, ŵalimi ŵakapwanthiranga pawaro tirigu kuti mwelero uputenge na mphepo. Kweni Gidiyoni wakapwanthiranga mu cakukamiramo mpheska kuti wabise tirigu wake ku Ŵamidiyani. Apa Gidiyoni wakacita vinthu mwakucenjera. Lekani Yehova wakawona kuti Gidiyoni ni munthu wamahara. Nadi, Yehova wakawona luso lwake ndipo wakamovwira.
6, 7. (a) Kasi pali mphambano wuli pakati pa umo Yehova wakawoneranga Amosi na umo Ŵaisrayeli ŵanyake ŵakamuwoneranga? (b) Kasi nchivici ico cikulongora kuti Amosi wakamanyanga vinthu vinandi?
6 Mwakuyana waka, Yehova wakamanya ivyo nchimi Amosi yingacita makora, nangauli ŵanji ŵakwenera kuti ŵakayiwonanga kuŵa yambura kuzirwa. Amosi wakayowoya kuti wakaŵa muliska wa mberere ndiposo mutontholi wa vikuyu. Vikuyu vikawonekanga kuŵa vyakurya vya ŵakavu. Apo Yehova wakatuma Amosi kuti wakasuske mtundu wa mafuko khumi wa Israyeli, weneuwo ukasopanga vikozgo, panji Ŵaisrayeli ŵanyake ŵakaghanaghananga kuti Yehova wasankha munthu wambura kwenelera.—Ŵazgani Amosi 7:14, 15.
7 Nangauli Amosi wakakulira kukaya, kweni wakamanyanga mitheto na mafumu gha mu nyengo yake. Uwu ukaŵa ukaboni wakuti wakamanyanga vinandi. Iyo wakamanyanga ivyo vikacitikanga mu Israyeli ndiposo mu mitundu yapafupi. Ŵanthu awo wakacitanga nawo malonda ŵakwenera kuti ndiwo ŵakamuphaliranga. (Am. 1:6, 9, 11, 13; 2:8; 6:4-6) Mazuŵa ghano, nkhwantha zinyake zakusanda Baibolo zikulumba Amosi kuti wakaŵa na luso lwa kulemba. Nchimi iyi yili kulemba mazgu ghapusu ndiposo ghankhongono. Amosi wakasuska musofi Amaziya mwacikanga. Uwu ukaŵa ukaboni wakuti Yehova wakasora munthu wakwenelera, mweneuyo wakagwiliskira nchito makora luso lwake ulo pakwamba lukawonekanga yayi.—Am. 7:12, 13, 16, 17.
8. (a) Kasi Yehova wakamusimikizgira fundo wuli Davide? (b) Cifukwa wuli ŵanthu awo ŵakujikayikira panji awo ŵalije maluso ŵangakhozgeka na mazgu gha pa Salmo 32:8?
8 Nadi, Yehova wakumanya ivyo muteŵeti wake waliyose wangacita makora. Iyo wakasimikizgira Themba Davide kuti nyengo zose walilongozgenge na ‘jiso lake.’ (Ŵazgani Salmo 32:8.) Cifukwa wuli fundo iyi njakukhozga kwa ise? Nangauli nyengo zinyake tingajikayikira, kweni Yehova wangatovwira kuti tifiske vilato vithu, nanga ni ivyo tavighanaghaniranga yayi. Munthu uyo wakukwera mapiri kakwamba, wakwenera kuwovwirika na munthu munyake uyo wakumanya makora kukwera mapiri. Mwakuyana waka, Yehova wakutilongozga apo tikukura mwauzimu. Kweniso wangatuma Ŵakhristu ŵanyithu kuti ŵatovwire kuti ticite vinandi. Kasi wakucita wuli nthena?
MUWONENGE VIWEMI MU ŴANJI
9. Kasi tingalondezga wuli ulongozgi wa Paulosi wakuti ‘tilaŵiskenge’ pa vyakukhumba vya ŵanji?
9 Paulosi wakaciska Ŵakhristu wose kuti ‘ŵalaŵiskenge’ pa vyakukhumba vya Ŵakhristu ŵanyawo. (Ŵazgani Ŵafilipi 2:3, 4.) Ulongozgi uwu ukuticiska kuti tiwonenge maluso agho ŵanji ŵali nagho. Kasi tikucita wuli usange munthu munyake watiwonga para tacita makora? Kanandi tikuciskika kuti ticite makora comene. Mwakuyana waka, para tikuwonga Ŵakhristu ŵanyithu pa luso ulo ŵali nalo, tikuŵawovwira kuti ŵakure na kucita makora comene mwauzimu.
10. Kasi mbanjani comenecomene awo ŵangakhumbikwira kuŵawonga?
10 Kasi mbanjani comenecomene awo ŵangakhumbikwira kuŵawonga? Tose tikukhumbikwira kuwongeka nyengo na nyengo. Kweni comene tikwenera kuwonga ŵawukirano panji awo ŵabapatizika sonosono, kuti ŵamanyenge kuti nawo ŵangacitako milimo ya mpingo. Para tacita nthena, ŵamanyenge kuti mbakuzirwa mu mpingo. Kweni para tatondeka kuŵawonga, ŵangatondeka kucita ivyo Mazgu gha Ciuta ghakuŵaciska kuti ŵacitenge mu mpingo.—1 Tim. 3:1.
11. (a) Kasi mulara wakamovwira wuli muwukirano munyake kuti wamazge soni? (b) Kasi mukusambirapo vici pa ivyo vikacitikira Julien?
11 Ludovic ni mulara mu mpingo, ndipo ŵanji ŵakamuwonga apo wakaŵa muwukirano. Iyo wakati: “Para nawonga mubali pa maluso agho wali nagho, wakukura luŵiro mwauzimu.” Yumoza mwa ŵaciwukirano awo Ludovic waŵawovwirapo ni Julien uyo wakaŵa wasoni. Ludovic wakati: “Nyengo zinyake Julien wakajikayikiranga ndipo wakatondekanga kucita makora vinthu. Kweni nkhawona kuti wakaŵa munthu wacisungusungu ndiposo kuti wakaŵa na mtima wa kukhumba kovwira ŵanji mu mpingo. Ntheura, m’malo mwa kumukayikira, nkhaŵika mtima comene pa ivyo wakacitanga makora ndipo nkhamuciskanga kuti walutilire kucita makora.” Nyengo yikati yajumphapo, Julien wakimikika kuŵa muteŵeti wakovwira, ndipo pasono ni mupayiniya wanyengozose.
ŴAWOVWIRANI KUTI ŴACITE VINANDI
12. Kasi nchivici ico cikukhumbikwa kuti tovwire munthu kuti wacite vinandi? Yowoyani ciyelezgero.
12 Usange tikukhumba kovwira ŵanji kuti ŵacite vinandi, tikwenera kuwona umo ŵakucitira vinthu. Nga umo ivyo vikacitikira Julien vikulongolera, tikwenera kusulako ivyo ŵanji ŵakutondeka, kweni tiwonenge ivyo ŵakucita makora ndiposo maluso agho ŵali nagho. Ndimo Yesu wakawoneranga mpositole Petrosi. Nangauli Petrosi nyengo zinyake wakawonekanga kuŵa wambura kukhazikika, kweni Yesu wakamupa zina lakuti Kefase, panji Petrosi, ilo likung’anamura jalawe. Pakucita nthena wakacimanga kuti Petrosi wazamuŵa wakukhazikika nga ni jalawe.—Yoh. 1:42.
13, 14. (a) Kasi Baranaba wakacita wuli vinthu na Mariko uyo wakaŵa muwukirano? (b) Nga ni Mariko, kasi mubali munyake muwukirano wakawovwirika wuli? (Wonani cithuzithuzi cakwamba.)
13 Baranaba nayo wakawona viwemi mwa Yohane, uyo wakacemekangaso na zina la Ciroma lakuti Mariko. (Mil. 12:25) Pa ulendo wakwamba wa umishonale wa Paulosi, uwo wakenda na Baranaba, Mariko wakaŵa “muteŵeti.” Wakwenera kuti wakaŵawovwiranga pa vyakuthupi ivyo ŵakakhumbikwiranga. Ndipouli, ŵakati ŵafika mu Pamfuliya, Mariko wakaŵaleka. Ŵakenda ŵekha kunjilira kumpoto kujumpha mu malo ghakuzara na vigeŵenga. (Mil. 13:5, 13) Kweni vikuwoneka kuti Baranaba wakawona ivyo Mariko wakatondeka kucita makora ndipo pakati pajumpha nyengo wakamovwira. (Mil. 15:37-39) Ivi vikawovwira muwukirano uyu kuti waŵe muteŵeti wakukhwima wa Yehova. Nchakukondweska kuti Mariko wakaŵa mu Rome na Paulosi uyo wakaŵa kuti wakakika, ndipo nayo wakatawuzgako Ŵakhristu ŵa mu mpingo wa mu Kolose. Ndipo Paulosi wakayowoya viwemi vya Mariko. (Kol. 4:10) Baranaba wakwenera kuti wakakondwa comene apo Paulosi wakapempha kuti Mariko wakamovwire.—2 Tim. 4:11.
14 Alexandre, uyo wimikika sonosono kuŵa mulara mu mpingo, wakukumbuka umo mubali munyake mulara wakamovwilira. Iyo wakati: “Apo nkhaŵa muwukirano nkhasuzgikanga comene kulomba pa gulu. Mulara uyu wakaniphalira ivyo ningacita kuti ninozgekere ndiposo kuti niŵe wakufwatuka. M’malo mwa kuleka kunipempha kuti nilombenge, wakanipemphanga kanandi waka kuti nilombe pa ungano wakunozgekera uteŵeti wa m’munda. Nyengo yikati yajumphapo, nkhamba kulomba makora.”
15. Kasi Paulosi wakalongora wuli kuti wakazirwiskanga ŵabali ŵake?
15 Para tawona nkharo yiwemi mwa Mkhristu munyithu, kasi tikumuwonga? MuŴaroma cipaturo 16 ca buku la Ŵaroma, Paulosi wakawonga Ŵakhristu ŵakujumpha 20 cifukwa ca viwemi ivyo ŵakacitanga. (Rom. 16:3-7, 13) Mwaciyelezgero, Paulosi wakawonga Andronika na Yuniya cifukwa cakuti ŵakateŵetera Khristu kwa nyengo yitali kuluska iyo, ndiposo cifukwa ca kuzizipizga kwawo. Kweniso Paulosi wakazunura anyina Rufu, panji cifukwa cakuti pa nyengo yinyake ŵakamupwelelera makora.
16. Kasi pakuŵa vyandulo wuli para muwukirano wawongeka?
16 Para tikuwonga ŵabali ŵithu kufumira pasi pa mtima, pakuŵa vyandulo. Wonani ivyo vikacitikira Rico, muwukirano wa ku France. Muwukirano uyu wakakhuŵara cifukwa cakuti adada ŵake awo ŵakaŵa Ŵakaboni yayi, ŵakakananga kuti wabapatizike. Rico wakaghanaghananga kuti walindilirenge mpaka wakure dankha kuti wazakambe kuteŵetera Yehova mwakukwana. Kweniso wakaŵa na citima cifukwa cakuti ŵanyake ku sukulu ŵakamugoskanga. Frédéric, mulara mu mpingo, uyo wakapempheka kuti wasambirenge nayo, wakati: “Rico nkhamuwonga ndipo nkhamuphalira kuti ŵanji ŵakamususkanga pakuti wakapharazganga mwacikanga.” Mazgu gha kuwonga agha, ghakamuciska Rico kuti walutilire kuŵa na nkharo yiwemi ndipo ubwezi na adada ŵake ukakhora. Rico wakabapatizika apo wakaŵa na vyaka 12.
17. (a) Kasi tingaŵawovwira wuli ŵabali ŵithu kuti ŵacite vinandi? (b) Kasi mishonale munyake waŵawovwira wuli ŵabali ŵawukirano ndipo paŵa vyandulo wuli?
17 Para tikuwonga Ŵakhristu ŵanyithu cifukwa cakuti ŵacita makora mulimo unyake, tikuŵaciska kuti ŵacite vinandi pakuteŵetera Yehova. Sylvie, * uyo wateŵetera pa Beteli ya ku France kwa vyaka vinandi, wakati ŵadumbu nawo ŵangawonga ŵabali. Iyo wakawona kuti ŵanakazi ndiwo ŵakuwona vinandi ivyo munthu wakucita. Ntheura, “mazgu ghawo ghakukhozga ghangasazgikirapo pa mazgu gha kuwonga gha ŵabali ŵakukhwima.” Wakasazgirapo kuti: “Ine nkhuwona kuti kuwonga ŵanji ni mulimo wane.” (Zinth. 3:27) Jérôme, mishonale mu caru ca French Guiana, wawovwira ŵawukirano ŵanandi kuti ŵaŵe ŵamishonale. Iyo wakati: “Nawona kuti para nkhuwonga ŵabali ŵawukirano pa ivyo ŵakucita makora mu uteŵeti panji para ŵazgora makora pa maungano, ŵakwamba kucita vinthu na mtima wose. Ntheura ŵakusazgirako maluso ghawo.”
18. Cifukwa wuli nchakuzirwa kuti ticitenge milimo lumoza na ŵawukirano?
18 Kweniso para tikucita milimo lumoza na Ŵakhristu ŵanyithu, tingaŵaciska kuti ŵacite vinandi. Mwaciyelezgero, mulara wangapempha mubali muwukirano uyo wali na kompyuta kuti wakapulinte nkhani yinyake yakukhozga ŵacekuru pa Webusayiti yithu ya jw.org, na kukapeleka ku ŵacekuru awo ŵalije kompyuta. Panji pakutozga pa Nyumba ya Ufumu mungapempha muwukirano kuti mugwilire lumoza nchito. Para mucitenge nthena muŵenge na mipata yakuwonera maluso gha ŵawukirano na kuŵawonga ndiposo kuwona umo ŵacitirenge cifukwa cakuti mwaŵawonga.—Zinth. 15:23.
WOVWIRANI KUTI MPINGO UŴE WAKUKHORA
19, 20. Cifukwa wuli tikwenera kovwira ŵanji kuti ŵacite vinandi?
19 Apo Yehova wakimikanga Joshua kuti walongozge Ŵaisrayeli, wakaphalira Mozesi kuti ‘wamukhwimiske mtima na kumukhomeska.’ (Ŵazgani Duteronome 3:28.) Ŵanthu ŵanandi ŵakwiza mu gulu la Yehova. Ŵalara na Ŵakhristu wose ŵakukhwima, ŵakwenera kovwira ŵawukirano na awo ŵabapatizika sonosono kuti ŵacite vinandi. Para ŵacita nthena, ŵawukirano ŵanandi ŵambenge uteŵeti wanyengozose, ndiposo ŵanandi ŵaŵenge “ŵakwenelera . . . kusambizga ŵanji.”—2 Tim. 2:2.
20 Kwali tikuwungana mu mpingo panji mu kagulu ako kali pafupi kuzgoka mpingo, tingawovwira kuti mpingo uŵe wakukhora. Kuti ticite nthena, nyengo zose tiwonenge viwemi mu ŵanji nga umo wakucitira Yehova.
^ ndime 17 Ili ni zina lake leneko yayi.


text:
VYAKULEMBAPO
VYAKULEMBAPO
Chifukwa Wuli Nkhugomezga Kuti Chiuta Waliko?
Vinyake
Kasi Ningachita Wuli Para Nili na Phukwa?
Kasi uli na phukwa? Lemba ivyo vyapangiska phukwa kweniso ivyo ungachita kuti limare
Kasi Mungalongosora Wuli Ivyo Mukugomezga pa Nkhani ya Kugonana?
Nyengo zinyake tikwenera kulongosolera ŵanyithu ivyo tikugomezga. Lembani ivyo vingamovwirani kuti mulongosore makora ivyo mukugomezga.
Kanani Vyauzeleza
Chifukwa wuli pulogiramu yakukanizga kuwona vyauzeleza panji vyamuziro pa kompyuta njakukwana yayi?


text: 10 Mu chaka chachitatu cha Sayirasi themba+ la Peresiya, uvumbuzi ukapelekeka kwa Daniyeli, uyo wakachemekanga na zina lakuti Beliteshazara.+ Uthenga ukaŵa waunenesko, ndipo ukaŵa wakukhwaskana na nkhondo yikuru. Daniyeli wakapulikiska uthenga uwu, ndipo wakawovwirika kumanya ivyo wakawona.2 Mu mazuŵa agho, ine Daniyeli, nkhalira+ masabata ghatatu.3 Nkharyanga chakurya chakunowa chara, nyama panji vinyo vikanjiramo chara mu mulomo wane, ndipo masabata ghose ghatatu nkhaphakaranga mafuta chara.4 Pa zuŵa la 24 la mwezi wakwamba, apo nkhaŵa mumphepete mwa mlonga ukuru wa Tayigirisi,*+5 nkhinuska maso ghane ndipo nkhawona mwanalume uyo wakavwara salu yiwemi,+ ndipo mu chiwuno* mwake mukaŵa lamba wagolide wa ku Ufazi.6 Thupi lake likaŵa nga ni libwe la kurusolito,+ chisko chake chikawonekanga nga ni leza, maso ghake ghakaŵa nga nkhulilima kwa moto. Mawoko ghake na vikandiro vyake vikaŵa nga ni mkuŵa wakunyezimira,+ ndipo mazgu ghake ghakaŵa nga ni mazgu gha mzinda wa ŵanthu.7 Ine, Daniyeli, ndine nkhawona mboniwoni iyi. Ŵanthu awo nkhaŵa nawo ŵakayiwona yayi mboniwoni iyi.+ Kweni ŵakambwambwantha* chomene ndipo ŵakachimbira na kukabisama.*8 Ntheura nkhakhala nekha, ndipo nkhati nawona mboniwoni yikuru iyi, nkhaŵavyirathu nkhongono, kawonekero kane kakuchindikika kakamara, ndipo nkhongono zane zose zikamara.+9 Penepapo nkhapulika mazgu ghake. Nkhati namupulika wakuyowoya, nkhagona tulo tuzito uku nawa kavunama.+10 Kweni woko likanikhwaska+ na kunisunkhunya kuti niwuke, ndipo nkhawukira makongono na mawoko.11 Penepapo wakati kwa ine:“Iwe Daniyeli, wamunthu wakuzirwa chomene,+ tegherezga mazgu agho nikuphalirenge. Sono yimilira pa malo ghako, pakuti natumika kwa iwe.”Wakati wayowoya mazgu agha kwa ine, nkhimilira uku nkhumbwambwantha.12 Pamanyuma wakati kwa ine: “Iwe Daniyeli, ungopanga chara.+ Mazgu ghako ghapulikikwa kufuma pa zuŵa lakwamba ilo ukajulira mtima wako kuti upulikiske vinthu ivi na kujiyuyura pamaso pa Chiuta wako, ndipo niza chifukwa cha mazgu ghako.+13 Kweni karonga+ wa uthemba wa Peresiya wakimikana nane kwa mazuŵa 21. Kweni pamanyuma, Mikayeli,*+ yumoza wa ŵakaronga ŵalara,* wakiza kuzakanovwira, ndipo nkhakhala kwenekura pafupi na mathemba gha Peresiya.14 Niza kuzakakumanyiska ivyo vizamuwira ŵanthu ŵako mu mazuŵa ghaumaliro,+ chifukwa ni mboniwoni ya mazuŵa ghakunthazi.”+15 Sono wakati wayowoya mazgu agha kwa ine, nkhalazga chisko pasi ndipo nkhazgoka mbuwu.16 Ndipo munyake wakuwoneka nga ni munthu wakakhwaska pa mulomo wane,+ ndipo nkhajura mulomo wane na kuyowoya kwa munthu uyo wakimilira panthazi pane, kuti: “Fumu yane, nkhumbwambwantha chifukwa cha mboniwoni, ndipo nilije nkhongono.+17 Ntheura muteŵeti wa fumu yane wangayowoya wuli na fumu yane?+ Pakuti sono nilije nkhongono, ndipo mwa ine mulije mvuchi uwo wakhalamo.”+18 Uyo wakawonekanga nga ni munthu wakanikhwaskaso na kunikhozga.+19 Penepapo wakati kwa ine: “Munthu wakuzirwa chomene iwe,+ ungopanga yayi.+ Mtende uŵe nawe.+ Uŵe wankhongono, enya, uŵe wankhongono.” Apo wakayowoyanga nane, nkhakhozgeka ndipo nkhati: “Yowoyani fumu yane, pakuti mwanikhozga.”20 Kufuma apo, wakati: “Kasi ukumanya chifukwa icho nizira kwa iwe? Sono nkhulutaso kukarwa nkhondo na karonga wa Peresiya.+ Para naluta, karonga wa Girisi wizenge.21 Kweni nikuphalirenge vinthu ivyo vili kulembeka mu malemba ghaunenesko. Palije uyo wakunovwira mwankhongono pa vinthu ivi, kweni Mikayeli+ karonga winu.+


text:
MUTU 35
Upharazgi pa Phiri
UPHARAZGI PA PHIRI
Yesu wakalomba usiku wose. Kufuma apo, wakasora ŵasambiri ŵake 12 kuti ŵaŵe ŵapositole. Ntheura wakwenera kuti wakavuka chomene. Kweni namuhanya, Yesu wakaŵa wachali na nkhongono kweniso khumbo lakuti wawovwire ŵanthu. Ntheura wakakhala mumphepete mwa phiri ku Galileya, panyake kufupi na Kaperenaumu, uko wakatemwanga kusambizga ŵanthu.
Ŵanthu ŵanandi ŵakiza kwa iyo kufuma ku vigaŵa vyakutali. Ŵanyake ŵakafuma ku vigaŵa vya kumwera, ku Yerusalemu na malo ghanyake gha mu Yudeya. Ŵanyake ŵakafuma ku Ture na Sidoni. Misumba iyi yikaŵa mumphepete mwa nyanja, kumpoto chakumanjiliro gha dazi. Kasi ŵanthu aŵa ŵakapukwa vichi kwa Yesu? “Ŵakiza kuzakamupulika na kuchizgika ku maulwari ghawo.” Ndipo nadi, Yesu ‘wakaŵachizga wose.’ Ŵalwari wose ŵakachira. Kweniso Yesu wakawovwira “awo ŵakasuzgikanga na mizimu yaukazuzi.” Ŵanthu aŵa ŵakasuzgikanga na ŵangelo ŵaheni ŵa Satana.—Luka 6:17-19.
Kufuma apo, Yesu wakasanga malo ghakuthambalara, musi mwa phiri, ndipo mzinda ukawungana kwa iyo. Ŵasambiri ŵake ndiwo ŵakwenera kuti ŵakakhala pafupi nayo, chomenechomene ŵapositole 12 ŵara. Ŵanthu wose mitima yikaŵa muchanya kuti ŵapulike ivyo Yesu wayowoyenge. Yesu wakapharazga uthenga uwo ukawovwira awo ŵakapulikizganga. Kufuma nyengo yira, ŵanthu ŵanandi chomene ŵawovwirika na upharazgi uwu. Nase upharazgi uwu ungatovwira chifukwa chakuti fundo zake wakaziyowoya mu nthowa yipusu kweniso mwakupulikikwa makora. Pakulongosora fundo zake, Yesu wakayowoyanga vinthu ivyo ŵanthu ŵakavimanyanga makora. Lekani ŵanthu wose awo ŵakukhumba umoyo uwemi ŵakuzipulikiska luŵiro fundo zake. Kasi ni fundo wuli zikuruzikuru izo zikapangiska upharazgi wa Yesu uwu kuŵa wakovwira chomene?
KASI MBANJANI AWO MBAKUKONDWA NADI?
Munthu waliyose wakukhumba kuŵa wakukondwa. Pakumanya fundo iyi, Yesu wakamba kulongosora vya ŵanthu awo mbakukondwa nadi. Ŵanthu ŵakwenera kuti ŵakatoleka mtima kuti ŵapulike. Kweni vinthu vinyake ivyo wakayowoya vikwenera kuti vikaŵazizika.
Yesu wakati: “Mbakukondwa awo ŵakumanya kuti ŵali na njara yauzimu, pakuti Ufumu wakuchanya ngwawo. Mbakukondwa awo ŵakutengera, pakuti ŵazamusanguluskika. . . . Mbakukondwa awo ŵakupulika njara na nyota yaurunji, pakuti ŵazamukhuta. . . . Mbakukondwa awo ŵatambuzgika chifukwa cha urunji, pakuti Ufumu wakuchanya ngwawo. Ŵakukondwa ndimwe para ŵanthu ŵakumutombozgani na kumutambuzgani . . . chifukwa cha ine. Sekelerani na kukondwa chomene.”—Mateyu 5:3-12.
Kasi ‘kukondwa’ uko Yesu wakayowoyanga apa ni vichi? Apa Yesu wakayowoyanga vya munthu uyo wakusangwa panji kusekelera pakuchezga panji kuseŵera yayi. Kukondwa kwenecho kukujumpha apa. Munthu uyo ngwakukondwa nadi wakukhorwa na ivyo wali navyo kweniso ivyo wakuchita.
Yesu wakayowoya kuti ŵanthu awo mbakukondwa nadi ni awo ŵakumanya kuti ŵakukhumbikwira kuŵa pafupi na Chiuta, awo ŵali na chitima chifukwa cha kwananga kwawo, kweniso awo ŵakumumanya Chiuta na kumuteŵetera. Ŵanthu aŵa ŵakuŵa ŵakukondwa nangauli ŵanthu ŵanyake ŵakuŵatinkha panji kuŵatambuzga chifukwa cha kuchita khumbo la Chiuta. Iwo ŵakumanya kuti ŵakukondweska Chiuta kweniso kuti iyo wazamuŵapa umoyo wamuyirayira.
Ŵanthu ŵanandi ŵakuti munthu wakuŵa wakukondwa para wali na vinthu vinandi kweniso para wakusanguluka. Kweni Yesu wakati ndimo viliri yayi. Wakayowoya vinthu vyakupambanako, ivyo vikwenera kuti vikawovwira ŵanandi awo ŵakamupulikizganga kuti ŵaghanaghanirepo. Iyo wakati: “Soka kwa imwe ŵasambazi, chifukwa mukupembuzgikirathu. Soka kwa imwe mukukhuta sono, chifukwa muzamuŵa na njara. Soka kwa imwe mukuseka sono, chifukwa muzamutengera na kulira. Soka kwa imwe usange ŵanthu wose ŵakumulumbani, pakuti ndimo ŵasekuru ŵawo ŵakachitiranga na ntchimi zitesi.”—Luka 6:24-26.
Kasi munthu wangaŵa wuli na soka usange wali na usambazi, wakusangwa, kweniso wakutemwa kulumbika na ŵanthu? Para munthu wakutangwanika na vinthu ivi, kanandi wakusulako kuteŵetera Chiuta, ntheura wakuŵa wakukondwa nadi yayi. Apa Yesu wakang’anamuranga kuti ukavu pawekha panji njara ndivyo vikuzgora munthu kuŵa wakukondwa yayi. Kweni kanandi munthu uyo ngwakusuzgika ndiyo wakupulikira ivyo Yesu wakasambizga ndipo wakuŵa wakukondwa nadi.
Yesu wakang’anamukira ku ŵasambiri ŵake, wakati: “Imwe ndimwe mchere wa charu chapasi.” (Mateyu 5:13) Ŵasambiri ŵakaŵa mchere wanadi yayi. Mchere ukovwira kuti vinthu vileke kuvunda. Pafupi na jotchero ilo likaŵa pa tempile la Chiuta pakaŵanga mchere unandi, ndipo ŵakathiranga ku sembe zinyake izo zikapelekekanga. Mchere ukwimiraso chinthu chambura kunangika panji kuvunda. (Levitiko 2:13; Ezekiyeli 43:23, 24) Ŵasambiri ŵa Yesu ŵakaŵa “mchere wa charu chapasi” mu fundo yakuti ivyo ŵakasambizganga vikawovwiranga ŵanthu kuti ŵaleke kunanga ubwezi wawo na Chiuta kweniso kuti ŵaleke kutolera makhaliro ghaheni. Uthenga uwo ŵakapharazganga ukawovwiranga ŵanthu wose awo ŵakawupulikiranga kuti ŵasungilire umoyo wawo.
Yesu wakaphaliraso ŵasambiri ŵake kuti: “Ndimwe ungweru wa charu.” Ŵanthu ŵakubenekelera nyali na chidunga chara, kweni ŵakuyiŵika pa chakuŵikapo nyali, ndipo yikuŵala posepose. Ntheura Yesu wakaŵachiska kuti: “Ungweru winu uŵale panthazi pa ŵanthu, mwakuti ŵawone milimo yinu yiwemi na kupeleka uchindami kwa Awiskemwe ŵakuchanya.”—Mateyu 5:14-16.
FUNDO ZAKUZIRWA
Ŵalongozgi ŵa chisopa cha Ŵayuda ŵakatenge Yesu wakuswa Dango la Chiuta, ndipo ŵakapangana kuti ŵamukome. Ntheura Yesu wakayowoya pakweru kuti: “Lekani kughanaghana kuti nkhizira kuparanya Dango panji ivyo Ntchimi zikalemba. Nkhizira kuzakaparanya chara, kweni kufiska.”—Mateyu 5:17.
Yesu wakachindikanga chomene Dango la Chiuta ndipo wakachiskanga ŵanthu kuti nawo ŵalichindikenge. Nakuti wakayowoya kuti: “Yose uyo wakuswa limoza la malango ghachoko chomene agha na kusambizga ŵanyake kuchita nthena, wazamuchemeka muchoko chomene mu Ufumu wakuchanya.” Apa wakang’anamuranga kuti munthu wanthena wazamunjiramo yayi mu Ufumu. Yesu wakalutilira kuti: “Kweni uyo wakughachita na kusambizga ŵanyake, wazamuchemeka mukuru mu Ufumu wakuchanya.”—Mateyu 5:19.
Yesu wakakanizga nanga ni nkharo izo zingachitiska munthu kuswa Dango la Chiuta. Yesu wakamanyanga kuti Dango likuti: “Ungakomanga munthu chara.” Kweni iyo wakasazgirapo kuti: “Waliyose uyo wakulutilira kukwiyira mubali wake wazamweruzgika na khoti.” (Mateyu 5:21, 22) Para munthu wangalutilira kukwiyira munyake wangananga vinthu, panyake wangafika na pakumukoma. Ntheura Yesu wakalongosora ivyo munthu wangakhumbikwira kuchita kuti wawezgerepo mtende. Wakati: “Usange ukwiza na chawanangwa chako ku jotchero ndipo penepara wakumbuka kuti mubali wako wali nawe na kafukwa, uchileke chawanangwa chako penepapo panthazi pa jotchero. Ulute, ukawezgerepo dankha mtende na mubali wako. Para wawerako ndipo upeleke chawanangwa chako.”—Mateyu 5:23, 24.
Chinthu chinyake icho Dango likukanizga mbuleŵi. Yesu wakati: “Mukapulika kuti kukayowoyeka kuti: ‘Ungaleŵanga chara.’ Kweni ine nkhumuphalirani kuti waliyose uyo wakulutilira kulaŵiska mwanakazi na kuŵa nayo na khumbiro, wachita nayo kale uleŵi mu mtima wake.” (Mateyu 5:27, 28) Apa Yesu wakanenanga kughanaghana vya kugonana kanyengo kachoko waka yayi. Kweni wakayowoyanga uheni uwo ungaŵapo para munthu “wakulutilira kulaŵiska.” Kanandi para munthu wakulutilira kulaŵiska mwanalume panji mwanakazi, khumbo la kugonana likwizamo. Ntheura usange mpata ungasangika, wangaleŵa. Kasi munthu wangachita wuli kuti ivi vileke kumuchitikira? Pangakhumbikwira kujilanga. Yesu wakati: “Sono usange jiso lako lamalyero likukukhuŵazga, ulikozombole na kulitaya. . . . Usange woko lako lamalyero likukukhuŵazga, ulidumure na kulitaya.”—Mateyu 5:29, 30.
Ŵanthu ŵanyake ŵakuzomera kudumulika viŵaro vyawo vinyake para vyakoleka na nthenda mwakuti ŵapone. Lekani Yesu wakati ntchakukhumbikwa chomene kuti munthu ‘wataye’ chilichose, nanga chingaŵa chinthu chakuzirwa nga ni jiso panji woko, mwakuti waleke kughanaghana viheni na kuleŵa. Yesu wakalongosora kuti “ntchiwemi kutaya chiŵaro chako chimoza kuluska kuti thupi lako lose liponyeke mu Gehena,” kung’anamura kuparanyikirathu. Gehena ghakaŵa malo agho ŵakawotcherangako viswaswa kuwaro kwa Yerusalemu.
Yesu wakayowoyaso umo munthu wangachitira na ŵanthu awo ŵakwavya na kupweteka ŵanyawo. Iyo wakati: “Ungalimbananga na muheni chara, kweni uyo wakupamantha pa thama lako lamalyero, umuzgolereso linyake.” (Mateyu 5:39) Apa ŵakukanizga kuti para ŵanthu ŵawukira munthu panji ŵawukira mbumba yake, iyo waleke kujivikilira yayi. Yesu wakayowoya vya kupamantha. Kanandi para munthu wakutimba munyake na khofi wakukhumba kuti wamupweteke panji kumukoma yayi, kweni kumulengeska waka. Yesu wakang’anamuranga kuti para munthu wakukhumba kwambiska mbembe panji mphindano ndipo watitimba na khofi panji watinena, ise tingamuwezgeranga yayi.
Fundo iyi yikukolerana na yakuti titemwenge ŵanyithu iyo yili mu dango la Chiuta. Ntheura Yesu wakaphalira mzinda kuti: “Lutilirani kutemwa ŵalwani ŵinu na kulombera awo ŵakumutambuzgani.” Wakayowoyaso chifukwa chikuru icho ŵakwenera kuchitira nthena, wakati: “Mwakuti mulongore kuti ndimwe ŵana ŵa Awiskemwe ŵakuchanya, pakuti iwo ŵakufumiskira dazi lawo pa ŵanthu ŵaheni na ŵawemi.”—Mateyu 5:44, 45.
Pakumalizga chigaŵa ichi cha upharazgi wake, Yesu wakati: “Ntheura muŵe ŵakufikapo, nga umo Awiskemwe ŵakuchanya ŵaliri ŵakufikapo.” (Mateyu 5:48) Yesu wakang’anamuranga kuti ŵanthu ŵachitenge vinthu ndendende yayi. Kweni wakang’anamuranga kuti nase tingasazgirako chitemwa chithu kufika pa kutemwa ŵalwani ŵithu, nga umo Chiuta wakuchitira. Iyo wakatiso: “Lutilirani kuŵa ŵalusungu, nga umo Awiskemwe ŵaliri ŵalusungu.”—Luka 6:36.
KULOMBA NA KUTHEMBA CHIUTA
Pakulutilira na upharazgi wake, Yesu wakachenjezga mzinda kuti: “Chenjerani kuti muleke kuchita urunji winu panthazi pa ŵanthu kuti ŵamuwonani.” Yesu wakakananga vyakuti ŵanthu ŵajilongorenge waka nga mbasopisopi. Wakatiso: “Para ukupeleka vyawanangwa vyalusungu, ungalizganga mbata panthazi pako chara, nga umo ŵapusikizgi ŵakuchitira.” (Mateyu 6:1, 2) Ntchiwemi kupeleka vyawanangwa ku ŵanthu kwambura kujilongora.
Kufuma apo, Yesu wakati: “Para mukulomba, mungaŵanga nga mbapusikizgi chara, chifukwa ŵakutemwa kulomba uku ŵimilira mu masunagoge na mu mphatukano za misewu yikuru kuti ŵanthu ŵaŵawone.” Ntheura wakati: “Kweni para ukulomba, njira mu chipinda chako ndipo para wajarako ku mulyango, lomba kwa Awuso awo ŵali kuudesi.” (Mateyu 6:5, 6) Yesu wakakanizganga kulomba pa wumba yayi, chifukwa nayo wakalombanga pa wumba. Kweni icho wakakananga ntchakuti munthu walombenge mwakuti ŵanthu ŵatenge munthu uyu mphatali.
Yesu wakaphalira mzinda wura kuti: “Para ukulomba, ungayowoyanga vinthu vimoza pera mwakuwerezgawerezga chara, nga umo ŵanthu ŵamitundu ŵakuchitira.” (Mateyu 6:7) Kasi Yesu wakang’anamuranga kuti ntchiheni kulomba chinthu chimoza mwakuwerezgawerezga? Yayi. Iyo wakakananga vyakuti para munthu wakulomba wachitenge kusunga mazgu pamtima na kughayowoya “mwakuwerezgawerezga.” Kufuma apo, wakalongora umo ŵangalombera, ndipo wakayowoyapo vinthu 7 ivyo ŵangalomba. Fundo zitatu zakwamba ni izi: zina la Chiuta lituŵiskike, Ufumu wake wize, kweniso khumbo lake lichitike. Para talomba vinthu ivi ndipo tingalomba kuti watipe chakurya cha zuŵa lililose kweniso watigowokere zakwananga zithu. Tingalombaso kuti tileke kuyezgeka kujumpha ivyo tingazizipizga kweniso kuti watithaske kwa muheni.
Kasi vinthu ivyo tili navyo tikwenera kuviwona wuli? Yesu wakaphalira mzinda kuti: “Lekani kujiŵikira usambazi pa charu chapasi, apo vidoyo na mlosko vikunanga, ndiposo apo ŵankhungu ŵakugumura na kwiba.” Fundo iyi njakupulikikwa nadi. Usambazi ukumara, nakuti Chiuta wangatitemwa chifukwa cha usambazi yayi. Ntheura Yesu wakati: “Mujiŵikire usambazi kuchanya.” Para tikudankha kuteŵetera Chiuta ndikuti tikujiŵikira usambazi kuchanya. Palije munthu uyo wangapoka ubwezi uwo tili nawo na Chiuta panji njombe ya umoyo wamuyirayira iyo watilayizga. Yesu wakati: “Uko kuli usambazi wako, ndiko mtima wako uŵengeso.”—Mateyu 6:19-21.
Kuti tipulikiske fundo iyi, Yesu wakayowoya chiyelezgero ichi: “Nyali ya thupi ni jiso. Ntheura usange jiso lako likudodoliska pa chimoza, thupi lako lose liŵenge lakungweluka. Kweni usange jiso lako ndiheni, thupi lako lose liŵenge mu chisi.” (Mateyu 6:22, 23) Para jiso lithu likugwira makora ntchito, likuŵa nga ni nyali iyo yikuŵala ku thupi lithu. Jiso lithu likwenera kudodoliska pa chimoza mwakuti ligwire makora ntchito. Kweni para likulaŵiska waka palipose, tingapuluka. Para likudodoliska pa vinthu vyathupi m’malo mwa kudodoliska pa kuteŵetera Chiuta, ‘thupi lithu lose liŵenge mu chisi.’ Panyake tingamba kuchita uryarya.
Yesu wakayowoya fundo yiwemi chomene, wakati: “Palije uyo wangateŵetera nga ni muzga wa mabwana ghaŵiri, chifukwa panji watinkhenge yumoza na kutemwa munyake, panji wademelerenge kwa yumoza na kuyuyura munyake. Vingachitika yayi kuti pa nyengo yimoza muŵe ŵazga ŵa Chiuta na Usambazi.”—Mateyu 6:24.
Ŵanthu ŵanyake awo Yesu wakayowoyanga nawo ŵakwenera kuti ŵakafipanga mtima na vyathupi. Ntheura Yesu wakaŵaphalira kuti para ŵakuteŵetera dankha Chiuta palije chifukwa cha kufipira mtima. Iyo wakati: “Laŵisiskani viyuni vyamudera, vikuseŵa mbuto chara panji kuvuna nesi kulonga mu nthamba, kweni Awiskemwe ŵakuchanya ŵakuvilyeska. Asi imwe muli ŵakuzirwa kuluska ivyo?”—Mateyu 6:26.
Wuli pakuyowoya vya maluŵa ghamuthondo nga ni agho ghakaŵa pa phiri para? Yesu wakati “nanga ni Solomoni mu uchindami wake wose wandavwarepo laya lakutowa lakuyana na maluŵa agha.” Kasi fundo njakuti wuli apa? Yesu wakati: “Usange Chiuta ndimo wakuvwalikira vyakumera vyamuthengere, ivyo muhanya uno vilipo ndipo namachero vikuponyeka pa moto, asi wavwalikenge chomene imwe, imwe ŵachipulikano chichoko?” (Mateyu 6:29, 30) Ntheura Yesu wakati: “Kwenjerwa napachoko chara kuti, ‘Tiryengechi?’ panji, ‘Timwengechi?’ panji, ‘Tivwarengechi?’ . . . Awiskemwe ŵakuchanya ŵakumanya kuti mukusoŵerwa vinthu vyose ivi. Ipo lutilirani kupenja dankha Ufumu na urunji wake, ndipo vinthu vinyake vyose ivi visazgikirengeko kwa imwe.”—Mateyu 6:31-33.
KASI MUNTHU WANGACHITACHI KUTI WASANGE UMOYO?
Ŵapositole na ŵanthu ŵanyake ŵakakhumbanga nadi kuchita vinthu ivyo vikukondweska Chiuta, kweni chikaŵa chipusu yayi. Chifukwa ntchakuti pakaŵa Ŵafarisi. Iwo ŵakasuskanga kweniso kweruzga ŵanyawo mwankhaza. Ntheura Yesu wakachenjezga mzinda wura kuti: “Lekani kweruzga kuti muleke kweruzgika, pakuti umo mukweruzgira ŵanyinu ndimo namwe muzamweruzgikira.”—Mateyu 7:1, 2.
Chikaŵa chakofya kwendera fundo za Ŵafarisi awo ŵakatemwanga chomene kususka ŵanyawo. Lekani Yesu wakati: “Kasi munthu wachibulumutira wangalongozga wachibulumutira munyake? Asi wose ŵaŵiri ŵawenge mu buwu?” Kasi Yesu wakakhumbanga kuti awo ŵakumupulika ŵawonenge wuli ŵanyawo? Ŵangaŵawonanga na jiso liheni yayi, chifukwa kuchita nthena nkhwananga. Yesu wakafumba kuti: “Kasi ungaphalira wuli mubali wako kuti, ‘Mubali wane, leka nikuwuskemo kachiswaswa ako kali mu jiso lako,’ uku iwe ukuliwona chara phaso ilo lili mu jiso lako? Wamupusikizgi iwe! Uskamo dankha phaso mu jiso lako, apo ndipo uwonenge makora umo ungawuskiramo chiswaswa icho chili mu jiso la mubali wako.”—Luka 6:39-42.
Ichi chikang’anamuranga kuti ŵasambiri ŵalekerethu kweruzga yayi. Yesu wakaŵaphalira kuti: “Lekani kupeleka ku ntcheŵe icho ntchituŵa, panji kuponya ngale zinu panthazi pa nkhumba.” (Mateyu 7:6) Fundo zaunenesko izo tikusambira mu Mazgu gha Chiuta ni zakuzirwa, zili nga ni ngale. Usange ŵanthu ŵanyake ŵakuchita vinthu nga ni vinyama, ndipo ŵakuchindika yayi fundo zakuzirwa izi, ŵasambiri ŵakeneranga kuŵaleka na kupenja ŵanyake awo ŵangazipokelera.
Yesu wakaweleraso ku nkhani ya lurombo, ndipo wakati ntchakukhumbikwa kulomba kwambura kuleka. Wakati: “Lutilirani kulomba, ndipo mupikenge.” Chiuta ngwakunozgeka kuzgora malurombo. Yesu wakakhozgera fundo iyi na mazgu agha: “Ni njani pakati pinu uyo usange mwana wake wakupempha chingwa, wamupenge libwe? . . . Ntheura, usange imwe, nangauli muli ŵaheni, mukumanya kupeleka vyawanangwa viwemi ku ŵana ŵinu, ipo kuli wuli Awiskemwe ŵakuchanya? Asi ŵapelekenge vinthu viwemi ku awo ŵakuŵalomba?”—Mateyu 7:7-11.
Kufuma apo, Yesu wakayowoya fundo iyo ŵanandi ŵakuti ndiwo wunthu, wakati: “Ntheura, vinthu vyose ivyo mukukhumba kuti ŵanthu ŵamuchitiraninge, ndivyo namwe muŵachitirenge.” Tose tikumbukenge na kulondezga fundo iyi para tikuchita vinthu na ŵanyithu. Kweni nyengo zinyake chingaŵa chakusuzga kuti tilondezge fundo iyi. Yesu wakavumbura chifukwa chake, wakati: “Njirani pa chipata chifinyi, chifukwa chipata chikuru chili na nthowa yisani iyo yikuya ku pharanyiko, ndipo mbanandi awo ŵakwendamo. Kweni chipata chifinyi chili na nthowa yichoko iyo yikuya ku umoyo, ndipo mbachoko awo ŵakuyisanga.”—Mateyu 7:12-14.
Yesu wakamanya kuti paŵenge ŵanthu awo ŵayezgenge kupatuska ŵasambiri pa nthowa ya ku umoyo, ntheura wakachenjezga kuti: “Chenjerani na ntchimi zitesi izo zikwiza kwa imwe uku zavwara nga ni mberere, kweni mukati ni mphumphi zanjara.” (Mateyu 7:15) Yesu wakati vipambi ndivyo vikulongora usange khuni ndiwemi panji ndiheni. Ŵanthu nawo ndimo ŵaliri. Ntheura tingamanya ntchimi zitesi pakuwona ivyo ŵakusambizga na kuchita. Yesu wakalongosora kuti munthu wakumanyikwa kuti ni msambiri wake chifukwa cha ivyo wakuyowoya pera yayi kweniso chifukwa cha ivyo wakuchita. Ŵanthu ŵanyake ŵakuti Yesu ni Fumu yawo, kweni wuli usange ŵakutondeka kuchita khumbo la Chiuta? Yesu wakati: “Nizamuŵaphalira kuti: ‘Nkhamumanyani chara! Fumaniko kwa ine, imwe mukuchita viheni!’”—Mateyu 7:23.
Yesu wakamalizga upharazgi wake na mazgu agha: “Waliyose uyo wakupulika mazgu ghane agha na kughachita, wakuyana na mwanalume wakuchenjera, uyo wakazenga nyumba yake pa jalawe. Ndipo vula yikathika, maji ghakatutuka, chimphepo chikaputa na kutimba nyumba yira, kweni yikawa chara, chifukwa yikazengeka pa jalawe.” (Mateyu 7:24, 25) Kasi nyumba iyi yikalekerachi kuwa? Chifukwa ntchakuti munthu yura “wakajima pasi m’paka pa jalawe na kuzengapo fawundeshoni.” (Luka 6:48) Ntchakukwana yayi kupulika waka mazgu gha Yesu. Tilimbikirenge ‘kughachita.’
Kweni wuli munthu uyo “wakupulika mazgu” kweni ‘wakuleka kughachita’? Wakuyana na “mwanalume wakupusa, uyo wakazenga nyumba yake pa mchenga.” (Mateyu 7:26) Usange kwiza vula, maji ghakututuka, na mphepo, nyumba yanthena yikuwa.
Mizinda yikazizikika na umo Yesu wakasambizgira pa phiri. Wakasambizganga nga ni munthu uyo wali na mazaza, ŵalongozgi ŵa chisopa ŵakafolako yayi. Ŵanandi awo ŵakamupulika ŵakwenera kuti ŵakazgoka ŵasambiri ŵake.


text:
Nkhani Nambara 4: Cifukwa Ico Ŵakatayira Cikaya Cawo
Wona ico cikucitika sono. Adamu na Heva ŵakufumiskika mu munda wakutowa wa Edeni. Kasi ukumanya cifukwa cake?
Cifukwa nchakuti ŵakacita cinthu cinyake ciheni comene. Ndico cifukwa Yehova wakuŵalanga. Kasi ukumanya cinthu ciheni ico Adamu na Heva ŵakacita?
Ŵakacita cinthu ico Ciuta wakaŵaphalira kuti ŵaleke kucita. Ciuta wakaŵaphalira kuti ŵaryenge vyakurya kufuma mu makuni gha mu munda. Kweni kufuma mu khuni limoza Ciuta wakati ŵangaryanga cara, cifukwa para ŵacitenge nthena mbwenu ŵakenelanga kufwa. Ili likaŵa khuni lake. Ndipo tikumanya kuti mbuheni kutora cinthu ico ncha munthu munyake, ni nthena yayi? Kasi cikacitika nchivici?
Zuŵa linyake apo Heva wakaŵa yekha mu munda, njoka yikayowoya nayo. Aghanaghanira waka! Yikaphalira Heva kuti warye cipasi ca khuni ilo Ciuta wakaŵaphalira kuti ŵaleke kurya. Yehova wakalenga njoka kuti ziyowoyenge yayi. Ici cikulongora kuti munthu munyake ndiyo wakapangiska njoka kuti yiyowoye. Ninjani wakayowoyanga?
Wakaŵa Adamu yayi. Ipo wakwenera kuŵa yumoza wa ŵanthu awo Yehova wakalenga pambere wandalenge caru capasi. Ŵanthu aŵa ŵakaŵa ŵangelo, ndipo ise tingaŵawona yayi. Mungelo yumoza uyu wakaŵa wakujikuzga comene. Wakayamba kughanaghana za kuŵa muwusi nga ni Ciuta. Ndipo wakakhumbanga kuti ŵanthu ŵapulikirenge iye mu malo mwa Yehova. Ni mungelo uyu uyo wakapangiska njoka kuyowoya.
Mungelo uyu wakamupusika Heva. Apo wakamuphalira kuti waŵenge nga ni Ciuta usange wangarya cipasi, Heva wakagomezga. Mwantheura wakarya, ndipo Adamu nayo wakarya. Adamu na Heva ŵakakana kupulikira Ciuta, ndico cifukwa cake ŵakataya munda wawo wakutowa.
Kweni zuŵa linyake Ciuta wazamuwoneseska kuti caru cose nchakutowa nga ni umo ukaŵira munda wa Edeni. Kunthazi uku tisambirenge umo nase tingacitira nchito ya kupanga caru kuŵa nga ni munda wa Edeni. Kweni pa nyengo yasono, tiye tiwone ico cikacitikira Adamu na Heva.
Genesis 2:16, 17; 3:1-13, 24; Civumbuzi 12:9.
Mafumbo
- Pa cithuzithuzi apa, nchivici cikucitikira Adamu na Heva?
- Nchifukwa wuli Yehova wakaŵapa cilango?
- Kasi njoka yikamuphalira vici Heva?
- Ninjani wakapangiska njoka kuti yiyowoye na Heva?
- Nchifukwa wuli Adamu na Heva ŵakata cikaya cawo ca Paradiso?
Mafumbo ghanyake
- Ŵazgani Genesis 2:16, 17 na 3:1-13, 24.
Kasi njoka yikapusikizgira wuli Yehova na fumbo ilo yikafumba Heva? (Gen. 3:1-5; 1 Yoh. 5:3)
Ni mwauli umo kacitiro ka Heva kaliri cenjezgo kwa ise? (Fil. 4:8; Yak. 1:14, 15; 1 Yoh. 2:16)
Ni mwauli umo Adamu na Heva ŵakakanira kuti ŵandabude? (Gen. 3:12, 13)
Kasi ŵakerubi awo ŵakaŵikika ku mafumiro gha dazi gha munda wa Edeni ŵakakhozgera wuli muwuso wa Yehova? (Gen. 3:24)
- Ŵazgani Civumbuzi 12:9.
Ni mwauli umo Satana wakupatuskira ŵanthu ŵanandi kuti ŵaleke kukhozgera muwuso wa Ciuta? (1 Yohane 5:19)


text:
“Kasi munthu wangaŵa wuli murunji pamaso pa Chiuta?” (4)
Wakuti kugomezgeka kwa munthu kulije ntchito (5, 6)
25 Bilidadi+ Mushuwa wakazgora kuti:2 “Kuwusa na nkhongono zakofya ni vyake,Wakuŵika mtende kuchanya.3 Kasi ŵankhondo ŵake ŵangapendeka?Kasi ni njani uyo ungweru wake ukuleka kumuŵalira?4 Ntheura, kasi munthu wangaŵa wuli murunji pamaso pa Chiuta,+Panji kasi munthu wakubabika na mwanakazi wangaŵa wuli wambura mulandu?*+5 Nanga ni mwezi ngwakungweluka yayiNyenyezi nazo ni zakutowa yayi mu maso ghake,6 Ipo kuli wuli munthu uyo ni mpholozi,Na mwana wa munthu uyo ni munyoloro!”


text: 14 Yehova wakalutilira kuyowoya na Mozesi kuti:2 “Ili ni dango la munthu wavyoni. Pa zuŵa ilo watozgekerenge, watolekere kwa wasembe.*+3 Wasembe wafumire kuwaro kwa msasa na kumuwona. Usange vyoni vyamara mwa munthu uyo,4 wasembe wamulangure kuti wize na viyuni vyamoyo viŵiri vyambura kufipirwa, kakhuni ka sidara, wuzi uswesi chee, na hisopu, kuti watozgeke.+5 Wasembe walangure kuti chiyuni chimoza chikomekere mu chiŵiya chadongo icho muli maji ghawemi ghakufuma mu mlonga.6 Kweni watore chiyuni chamoyo pamoza na kakhuni ka sidara, wuzi uswesi chee, na hisopu, wavibizge mu ndopa za chiyuni icho changukomekera mu maji ghawemi.7 Wasembe watore ndopa na kuzimija kankhondi na kaŵiri pa uyo wakutozgeka ku vyoni, ndipo wamuphalire kuti ngwakutowa. Chiyuni chamoyo wachilekezge kuti chilute ku thondo.+8 “Uyo wakujitozga wachape malaya ghake, wamete sisi lake lose na kugeza, ndipo waŵenge wakutowa. Pamanyuma, wanjire mu msasa, kweni wakhale kuwaro kwa hema lake mazuŵa 7.9 Pa zuŵa la 7, wamete sisi lake lose ku mutu, mwembe na nkhope zake. Para wameta sisi lake lose, wachape malaya ghake na kugeza, ndipo waŵenge wakutowa.10 “Pa zuŵa la 8, watore tumberere twanalume tuŵiri twambura kalema, mberere yanakazi ya chaka chimoza yambura kalema,+ ufu uwemi wakusazgako mafuta wakukwana vigaŵa vitatu pa vigaŵa 10 vya efa* kuŵa sembe ya vyamuminda,+ kweniso mafuta ghakukwana logu* yumoza.+11 Wasembe uyo wakumutozga munthu uyo wize nayo pamoza na vinthu ivi pamaso pa Yehova, pa mulyango wa chihema chakukumanamo.12 Wasembe watore kamberere kamoza na kukapeleka kuŵa sembe ya mulandu+ pamoza na logu yumoza wa mafuta, ndipo wavizungunye uku na uko kuŵa sembe yakuzungunya pamaso pa Yehova.+13 Kufuma apo, kamberere aka wakakomere+ apo ŵakukomera sembe ya kwananga na sembe yakotcha, mu malo ghatuŵa, chifukwa nga ni sembe ya kwananga, sembe ya mulandu nayo nja wasembe.+ Ntchinthu chakupatulika chomene.+14 “Wasembe watorepo ndopa za sembe ya mulandu, waziphake pa khutu lamalyero la uyo wakutozgeka, pa chigunwe cha woko lake lamalyero, na pa chigunwe cha lundi lake lamalyero.15 Sono wasembe watorepo mafuta ghakukwana logu ghara+ na kupungulira mu chikufi cha woko lake lamazere.16 Wasembe wabizge munwe wake wamalyero mu mafuta agho ghali mu chikufi cha woko lake lamazere na kughanthonyezga na munwe wake kankhondi na kaŵiri pamaso pa Yehova.17 Kufuma apo, wasembe watorepo mafuta agho ghakhalapo mu chikufi chake, waghaphake pa khutu lamalyero la uyo wakutozgeka, pa chigunwe cha woko lake lamalyero, na pa chigunwe cha lundi lake lamalyero pachanya pa ndopa za sembe ya mulandu.18 Mafuta agho ghakhalapo mu chikufi cha wasembe wapungulire pa mutu wa uyo wakutozgeka, ndipo wasembe wamuphepiskire pamaso pa Yehova.+19 “Wasembe wapeleke sembe ya kwananga+ na kumuphepiskira uyo wakutozgeka ku kufipirwa kwake, ndipo pamanyuma wakome sembe yakotcha.20 Wasembe wapeleke sembe yakotcha na sembe ya vyamuminda+ pa jotchero. Wasembe wamuphepiskire+ ndipo waŵenge wakutowa.+21 “Kweni usange ni mukavu ndipo wangafiska yayi kupeleka ivi, wize na kamberere kamoza kanalume ka sembe ya mulandu kuŵa sembe yakuzungunya mwakuti wamuphepiskire. Wizeso na ufu uwemi wakusazgika mafuta wakukwana chimoza cha vigaŵa 10 vya efa* kuŵa sembe ya vyamuminda, mafuta ghakukwana logu yumoza,22 na njiŵa ziŵiri panji viwunda viŵiri, kuyana na umo wakusangira. Yimoza yiŵe ya sembe ya kwananga, ndipo yinyake ya sembe yakotcha.+23 Pa zuŵa la 8+ la kutozgeka kwake, wize navyo kwa wasembe pa mulyango wa chihema chakukumanamo pamaso pa Yehova.+24 “Wasembe watore kamberere ka sembe ya mulandu+ na mafuta ghakukwana logu ghara, wavizungunye uku na uko kuŵa sembe yakuzungunya pamaso pa Yehova.+25 Wakome kamberere ka sembe ya mulandu, ndipo wasembe watorepo ndopa za sembe ya mulandu, waziphake pa khutu lamalyero la uyo wakutozgeka, pa chigunwe cha woko lake lamalyero, na pa chigunwe cha lundi lake lamalyero.+26 Wasembe wapungulire mafuta ghanyake mu chikufi cha woko lake lamazere.+27 Pamanyuma, wabizge munwe wake wamalyero mu mafuta agho ghali mu chikufi cha woko lake lamazere, wazinthonyezge kankhondi na kaŵiri pamaso pa Yehova.28 Wasembe watorepo mafuta agho ghakhalapo mu chikufi chake, waghaphake pa khutu lamalyero la uyo wakutozgeka, pa chigunwe cha woko lake lamalyero, na pa chigunwe cha lundi lake lamalyero, mu malo agho wanguphaka ndopa za sembe ya mulandu.29 Wasembe watore mafuta agho ghakhalapo pa chikufi chake, wapungulire pa mutu wa uyo wakutozgeka kuti wamuphepiskire pamaso pa Yehova.30 “Wapeleke yimoza mwa njiŵa zira panji viwunda kuyana na umo munthu wakusangira.+31 Wapeleke iyo wangafiska kuyisanga, yimoza yiŵe ya sembe ya kwananga, yinyake ya sembe yakotcha+ pamoza na sembe ya vyamuminda. Wasembe waphepiskire uyo wakutozgeka, pamaso pa Yehova.+32 “Ili ni dango la munthu uyo wakaŵa na nthenda ya vyoni, kweni watondeka kusanga ivyo vikukhumbikwa kuti watozgeke.”33 Yehova wakati kwa Mozesi na Aroni:34 “Para mwakanjira mu charu cha Kenani,+ icho nkhumupani kuŵa chinu,+ ndipo naŵika nthenda ya vyoni mu nyumba, mu charu icho,+35 munthu uyo nyumba iyo njake walute kwa wasembe na kumuphalira kuti: ‘Nkhuwona nga kuti mu nyumba yane muli nthenda.’36 Wasembe wamuphalire kuti ŵakawuskemo vinthu mu nyumba pambere wandize kuzakawona nthenda, mwakuti vyose vya mu nyumba vileke kuyowoyeka kuti ni vyakufipirwa. Pamanyuma, wasembe wanjire mu nyumba iyo na kuwona.37 Wawone apo pali nthenda, ndipo usange vimati* vya nyumba vili na vibanga vya phyuu panji viswesiswesi, kweniso vikuwoneka kuti vyambira mukati mu chimati,38 wasembe wafume mu nyumba na kuya ku mulyango, wayijare nyumba iyo mazuŵa 7.+39 “Pa zuŵa la 7, wasembe wizeso kuzakawona. Usange nthenda yathandazgika mu vimati vya nyumba,40 wasembe walangure kuti ŵagomoreko malibwe agho ghali na nthenda na kughataya ku malo ghakufipirwa, kuwaro kwa msumba.41 Waŵaphalire kuti ŵapare mukati mose mwa nyumba, ndipo dongo ilo ŵaparamo ŵakalikhutulire ku malo ghakufipirwa, kuwaro kwa msumba.42 Kufuma apo, ŵaŵikemo malibwe ghanyake umo ŵangugomoramo. Watore dongo linyake na kumata nyumba iyo.43 “Kweni usange nthenda yizaso na kuwoneka mu nyumba pamanyuma pakuti ŵagomoramo malibwe, kupara mukati na kumataso,44 wasembe wanjire na kuwonaso. Usange nthenda yathandazgika mu nyumba, ni vyoni vyakofya.+ Nyumba iyo njakufipirwa.45 Waŵatume kuti ŵabwangandure nyumba iyo, kwambira malibwe, makuni, na dongo lose la mu nyumba, ŵakavitaye ku malo ghakufipirwa,+ kuwaro kwa msumba.46 Kweni uyo wanjira mu nyumba pa nyengo iyo yajalikira,+ waŵenge wakufipirwa m’paka mise.+47 Uyo wagona mu nyumba iyi wachape malaya ghake, kweniso uyo walyera chakurya mu nyumba iyi wachape malaya ghake.48 “Kweni usange wasembe wiza na kuwona kuti nthenda yindathandazgike mu nyumba pamanyuma pakuti ŵayimataso, wasembe wayowoye kuti nyumba iyo njakutowa chifukwa nthenda yamaramo.49 Watore viyuni viŵiri, kakhuni ka sidara, wuzi uswesi chee, na hisopu+ kuti watozge nyumba iyo.50 Chiyuni chimoza wakomere pachanya pa maji ghawemi ghakufuma mu mlonga agho ghali mu chiteŵetero chadongo.51 Ndipo watore kakhuni ka sidara, hisopu, wuzi uswesi chee, na chiyuni chamoyo, wavibizge mu ndopa za chiyuni icho ŵangukomera pachanya pa maji ghawemi. Wasembe wamijire* ndopa ku nyumba kankhondi na kaŵiri.+52 Watozge nyumba iyo na ndopa za chiyuni, maji ghawemi, chiyuni chamoyo, kakhuni ka sidara, hisopu, na wuzi uswesi chee.53 Kufuma apo, wachilekezge chiyuni chamoyo chifume mu msumba kuya ku thondo na kuphepiskira nyumba iyo, ndipo yiŵenge yakutowa.54 “Ili ni dango la nthenda ya vyoni, nthenda ya ku mutu panji ku mwembe,+55 vyoni vya mu malaya+ panji mu nyumba,+56 na vyakutupa, mphere, na viwombo,+57 mwa kuti mumanyenge icho ntchakufipirwa na icho ntchambura kufipirwa.+ Ili ni dango la vyoni.”+


text:
NKHANI MU VITHUZITHUZI
Nkhani mu Vithuzithuzi
Ŵana ŵa Yakhobe
Ŵerenga nkhani ya ŵana 10 ŵa Yakhobe awo ŵakaguliska munung’una wawo Yosefe ku wuzga. Ungaŵerenga nkhani iyi pa webusayiti panji ungapulinta PDF.
Vinyake
Ŵaisrayeli Ŵakapanga Tholi la Golide
Ŵaisrayeli ŵakapanga tholi. Ŵakatenge tholi ili likwimira Chiuta, kweni kasi Chiuta wakakondwa navyo?
Mozesi Wakakulira ku Eguputo
Chifukwa wuli Mozesi amama ŵake akamuŵikira mu Mlonga wa Nayelo? Sambira vya Mozesi, banja lake, na mwana mwanakazi wa Farawo.
Rahabi Wakapulikira Ivyo Wakaphalirika
Banja limoza pera ndilo likapona apo viliŵa vya Yeriko vikawa.


text:
Eguputo, uyo ni khuni litali chomene la sidara, wawa (1-18)
31 Mu chaka cha 11, mu mwezi wachitatu, pa zuŵa lakwamba la mwezi uwo, mazgu gha Yehova ghakizaso kwa ine, ghakati:2 “Mwana wa munthu, yowoya kwa Farawo themba la Eguputo na ku viwuru vyake,+ uti:‘Kasi ukuru wako ukuyana na njani?3 Kukaŵa Musiriya, khuni la sidara mu Lebanoni,La minthavi yiwemi, lakuyana na thundu,* litali chomene,Ndipo songo yake yikafikanga ku mabingu.4 Maji ghakalikuzga kuŵa likuru, ndimba ya maji yikalikuzga kuŵa litali.Tumilonga tukalizingilizga pose apo likapandika,Tumigelo twake tukathilira makuni ghose ghamuthondo.5 Lekani likaŵa litali chomene kuluska makuni ghanyake ghose ghamuthondo.Minthavi* yake yikuruyikuru yikaŵa yinandi ndipo minthavi yake yinyake yikatalika chomeneChifukwa cha unandi wa maji mu tumilonga twake.6 Viyuni vyose vyamudera vikazenga vivwimbo vyawo mu minthavi yake,Vinyama vyose vyamuthondo vikababirananga pasi pa minthavi yake.Ndipo mitundu yose ya ŵanthu yikakhalanga mu mfwiri wake.7 Likatowa chomene chifukwa cha ukuru wake na utali wa minthavi yake,Pakuti misisi yake yikanjira pasi pa maji ghanandi.8 Pakaŵavya khuni linyake la sidara la m’munda wa Chiuta+ ilo likayana nalo.Pakaŵavya khuni la junipa ilo likaŵa na minthavi yikuruyikuru nga ndilo,Pakaŵavyaso khuni la arimoni ilo likaŵa na minthavi nga njake.Pakaŵavya khuni la m’munda wa Chiuta ilo likayana nalo pa nkhani ya kutowa.9 Nkhalitoweska, likaŵa na mahamba ghanandi,Ndipo makuni ghanyake ghose gha mu Edeni, mu munda wa Chiuta waunenesko ghakachita nalo sanji.’10 “Ntheura ichi ndicho Fumu Yikuru Yehova yayowoya: ‘Pakuti likaŵa litali chomene, na kutumphuska songo yake m’paka mu mabingu, ndipo mtima wake ukajikuzga chifukwa cha utali wake,11 nilipelekenge ku muwusi wankhongono wa ŵamitundu.+ Wimikanenge nalo nadi, ine nilikanenge chifukwa cha uheni wake.12 Ŵalendo, ŵawusi ŵankhaza chomene ŵa ŵamitundu, ŵalidumulirenge pasi, ndipo ŵalilekenge pa mapiri, mahamba ghake ghayoyokerenge mu madambo ghose, minthavi yake yiphyokerenge mu milonga yose ya mu charu.+ Ŵanthu wose ŵakukhala pa charu chapasi ŵazamufumako ku mfwiri wake na kulileka.13 Viyuni vyose vyamudera vikhalenge pa chigodo chake, ndipo vinyama vyose vyamuthondo vikhalenge pa minthavi yake.+14 Vili nthena kuti pafupi na maji paleke kuŵa khuni litali chomene panji kuti songo yake yikafike mu mabingu, ndiposo kuti paŵavye khuni lakuthilirika makora lakuti likafike ku mabingu. Pakuti makuni ghose ghazamufwa, ghazamukhilira pasi pamoza na ŵana ŵa ŵanthu, awo ŵakukhilira ku khululu.’*15 “Ichi ndicho Fumu Yikuru Yehova yayowoya, ‘Pa zuŵa ilo likukhilira ku Dindi,* nizamuliliska ŵanthu. Ntheura nizamubenekelera ndimba ya maji na kujara milonga yake kuti maji ghanandi ghaleke kwenda. Chifukwa cha khuni ili, nizamuchitiska mdima mu Lebanoni ndipo makuni ghose ghamuthondo ghazamufota.16 Nizamumbwambwanthiska* mitundu para yapulika kapomezi ka kuwa kwake, para nalitolera ku Dindi* pamoza na wose awo ŵakukhilira ku khululu.* Ndipo makuni ghose gha m’munda wa Edeni,+ makuni ghakusankhika na ghawemi chomene gha mu Lebanoni, ghose ghakuthilirika makora ghazamusanguluskika kusi kwa charu.17 Ghakhilira ku Dindi* pamoza na ilo, ku ŵakukomeka na lupanga,+ kwa awo ŵakalikhozgeranga, awo ŵakakhalanga mu mfwiri wake pakati pa ŵamitundu.’+18 “‘Kasi ni khuni wuli la mu Edeni ilo likayana nawe mu uchindami na ukuru?+ Kweni nawe uzamukhizgikira pasi pamoza na makuni gha mu Edeni, kusi kwa charu chapasi. Uzamugona pakati pa ŵambura kukotoleka, pamoza na awo ŵakomeka na lupanga. Ichi chizamuchitikira Farawo na viwuru vyake vyose,’ ndimo yayowoyera Fumu Yikuru Yehova.”